Kerjasama Tak Terjangka Antara Nazi-China

Kita semua tahu, semasa Perang Dunia Kedua (WWII), Pakatan Axis terdiri daripada Nazi Jerman, Itali dan Jepun. Dan apabila mereka berada di puncak kekuasaan semasa menentang Pakatan Bersekutu terdiri daripada Amerika Syarikat, Britain dan Rusia, mereka menguasai suku kawasan dunia dan mengancam hegemoni pakatan ini. Tetapi tahukah anda, pada satu ketika, Jerman pernah bersekutu dengan China dan taktik mereka secara tidak langsung membantu China mengalahkan Jepun pada akhir WWII.

Semuanya bermula sebelum Adolf Hitler berjaya mendapat kekuasaan pada tahun 1933. Selepas Kerajaan Beiyang mengisytiharkan perang ke atas Jerman pada tahun 1917, kerjasama ini terjalin secara rasmi selepas kekalahan Jerman dalam Perang Dunia Pertama (WWI). Disebabkan China tidak memerangi Jerman secara terang-terangan dan penglibatan mereka hanyalah menghantar tenaga buruh untuk Pakatan Bersekutu melalui Kor Buruh China dan kerajaan Republik Weimar tidak menuntut wilayah-wilayah di China, pembaharuan hubungan dua hala China-Jerman pasca-WWI tidak terjejas sama sekali.

Apabila kedua-dua negara menandatangani Perjanjian Damai China-Jerman pada tahun 1921, perjanjian ini menjadi asas kepada kerjasama unik kedua-dua negara. Jerman menawarkan bantuan kepakaran dan teknikal moden kepada China dalam menghadapi ancaman Jepun yang sedang meningkat naik ketika itu. Dan sebagai pertukaran, China membekalkan bahan mentah yang diperlukan Jerman untuk membina semula negara mereka yang musnah. Dan orang yang bertanggungjawab di sebalik perjanjian ini ialah Jeneral Chiang Kai-Shek. Tidak seperti Rusia (Soviet Union) yang bertegas akan kewujudan parti komunis dalam kerajaan Kuomintang sebagai pertukaran untuk senjata, kenderaan dan bantuan kepakaran mereka, Jerman melihat ini sebagai peluang perniagaan dan cara mereka mengekang pergerakan komunis yang semakin berkembang ketika itu.

Berikutan itu, Kai-Shek menjemput veteran WWI, Jeneral Erich Ludendorf untuk membawa masuk tenaga kepakaran tentera dan awam ke China. Namun jemputan tersebut terpaksa ditolak Ludendorf atas alasan ia boleh menarik perhatian yang tidak diperlukan Jerman pada ketika itu. Tetapi itu tidak menghalang beliau mencadangkan penggantinya, Kolonel (B) Max Bauer, seorang pakar logistik yang mempunyai pengalaman perang WWI untuk mengetuai kumpulan penasihat Jerman. Apabila Bauer tiba di China pada November 1928, beliau dan kumpulannya segera bekerja melatih pegawai-pegawai muda China. Bagi mengelak pihak Bersekutu mempersoal tindak-tanduk mereka di China berikutan sekatan yang dikenakan menerusi Perjanjian Versailles, Bauer mengarahkan mereka untuk mengelak dari bertemu diplomat dan wartawan asing. Walau bagaimanapun, satu laporan dari sepasukan pemerhati Amerika menceritakan sekumpulan tentera China menerima latihan ketenteraan di bawah pemantauan seorang pegawai Jerman.

Selain itu, Bauer turut menggesa kerajaan Kuomintang menendang keluar semua orang tengah dalam urusan pembelian senjata api dan membeli terus dengan pengilang. Dan tidak mengejutkan kebanyakan pengilang senjata berasal dari Jerman dan peningkatan urusan ini membawa keuntungan besar kepada mereka. Berdasarkan rekod, China mengimport 50% senjata api secara rahsia dari Jerman sementara 20 pegawai Jerman yang berpengalaman dalam bidang perisikan dan ketenteraan direkrut untuk mengukuhkan lagi modul pengajaran Akademi Tentera Whampoa, sebuah akademi tentera berprestij sama dengan Akademi Tentera Diraja Sandhurst (Britain) dan Akademi Tentera West Point (Amerika Syarikat). Namun, ini tidak bertahan lama selepas Bauer meninggal dunia pada Mei 1929.

Jerman menghantar pengganti Bauer, Kolonel Hermann Kriebel yang juga seorang penyokong tegar Nazi. Tidak seperti Bauer, Kriebel bersikap sombong, tidak menghormati orang China dan sentiasa bertelagah dengan pegawai-pegawai pilihan Bauer. Sikap Kriebel hampir menjejaskan hubungan Jerman-China dan Kai-Shek yang berang mendesak Berlin menggantikan Kriebel dengan pegawai lain. Kriebel digantikan oleh Jeneral Georg Wetzell dan beliau bertanggungjawab merancang dan menasihati Jeneral Ling semasa Pertempuran Shanghai 1932 dengan piahk Jepun. Wetzell juga turut bertanggungjawab mencadangkan pembinaan sebuah sekolah artileri untuk melatih unit-unit artileri. Secara tidak langsung, unit-unit artileri yang dilatih di sekolah ini akan memainkan peranan besar dalam menentang pendudukan tentera Jepun di China.

Selepas Hitler naik sebagai Kanselor Jerman pada tahun 1933, Nazi Jerman membuang kewajiban pendirian neutral kerajaan lama dan menyokong sepenuhnya kerajaan China pimpinan Kai-Shek. Dan beliau turut menjemput ahli-ahli Hitler Youth melawat China. Pengganti Wetzell, Jeneral Hans von Seeckt yang masih trauma dengan pertempuran WWI melihat keperluan menaiktaraf tentera China untuk lebih moden dan lebih berdaya saing berbanding panglima-panglima perang yang menolak Beijing. Seeckt membentangkan Pelan 80 Divisyen di mana beliau melaksanakan idea seperti membentuk briged latihan elite-heer dan membuang sikap individualisme/kewilayahan dalam kalangan divisyen yang berbeza. Hasilnya, Kuomintang berjaya membentuk lapan divisyen elit terdiri daripada 80,000 tentera dan salah satu divisyen ini bertanggungjawab menentang bermati-matian tentera Jepun di Gudang Sihang, China.

Pengganti von Seeckt, Jeneral Alexander von Falkenhousen berbeza dengan penjawat-penjawat jawatannya sebelum ini. Falkenhousen tidak bersikap radikal dan tidaklah terlalu pro-Nazi serta berpengalaman bekerja dalam budaya-budaya yang berbeza. Ini berdasarkan tugasnya sebagai atase tentera di Jepun (1910-1914), menyaksikan revolusi China (1911) dan menang sebanyak dua kali dalam pertempuran menentang Britain di timur Jordan semasa Perang Dunia Pertama. Oleh sebab itu, Falkenhousen mampu menjalin hubungan rapat secara peribadi dan profesional dengan China. Melihat kemampuan industri China yang terhad, beliau mengurangkan skala pelan Seeckt dengan melaksanakan pasukan tentera kecil yang berkemampuan menyusup masuk ke dalam pasukan musuh dan menggunakan senjata api berskala kecil sama seperti taktik pasukan Sturmtruppen WWI.

Selain itu, Falkenhousen turut mengarahkan proses pemodenan senjata api dipercepatkan. Buktinya, kilang senjata Hanyang menghasilkan senjata api Maxim automatik dan raifal Jenis 24 Chiang Kai-Shek yang disalin dari raifal Mauser M1924. Kilang-kilang senjata yang baru dibina untuk menghasilkan senjata dan kelengkapan moden Jerman seperti mesingan MG-34 dan bahagian-bahagian untuk kereta perisai yang diimport dari Jerman. Untuk menambah permintaan bilangan senjata di pasaran tempatan, kerajaan turut mengimport kelengkapan seperti topi keledar ikonik M35, pistol Mauser C96 dan meriam artileri Rheinmetall dan Krupp.

Apabila Jepun mula menyerang China, Falkenhousen menasihatkan Kai-Shek melancarkan perang pelumpuhan iaitu berundur secara perlahan-lahan dari utara China dan tidak menyerang garisan utara Sungai Kuning. Beliau turut mencadangkan taktik perang gerila untuk melengkapkan pendekatan secara bertahan ini, sekaligus bagi setiap kemaraan di wilayah yang diduduki, Jepun terpaksa membayar harga yang mahal. Kai-Shek bersetuju dengan cadangan Falkenhousen dan segera melaksanakannya. Dan Jepun merasa bahana taktik Falkenhousen di mana kemaraan mereka diperlahankan selama berbulan-bulan sebelum kejatuhan bandar Nanking dan membantu Kuomintang memindahkan tenaga kerja dan kilang mereka ke pedalaman Sichuan.

Paling penting, taktik ini juga membantu China menjadi lawan yang digeruni dari segi teknologi dan organisasi kepada pihak Jepun terutama semasa Pertempuran Kedua Shanghai dan Pertempuran Nanking. Pertempuran di Shanghai selama 76 hari walaupun berhadapan dengan tentangan sengit tentera Jepun dan mengalami kehilangan ramai askar menaikkan moral tentera China di medan pertempuran. Dan ini membawa kepada kemenangan mereka di Tai’erzhuang ke atas rejimen-rejimen yang disokong divisyen kereta perisai Jepun pada tahun 1938 dan di Suixian-Zaoyang pada tahun 1939.

Maka tidak hairanlah mengapa Kai-Shek menghantar anak angkatnya, Chiang Wei-Kuo ke Berlin dan belajar taktik peperangan dengan Wehrmacht. Selain Wei-Kuo, China turut menghantar pegawai kerajaan, ahli perniagaan dan pelajar untuk belajar dari Jerman bagaimana mereka dapat bangkit semula dari kemusnahan dan menjadi kuasa besar pada tahun 30-an. Apabila Austria diilhak oleh pihak Jerman, Wei-Kuo mengetuai sepasukan tentera di sana dan mendapat pangkat Leftenan dalam Wehrmacht sebelum Operasi Fall Weiss (Serangan Poland) sebelum dipanggil pulang ke China. Kai-Shek mempunyai hubungan rapat dengan Berlin sehinggakan selepas Perang China-Jepun meletus pada tahun 1937, seorang pelobi China melobi pemulihan semula hubungan China-Nazi Jerman walaupun China telah memeterai Pakatan China-Soviet.

Apabila perang semakin berkecamuk, wujud dua kem tentang soal hubungan China-Jerman. Bagi Joseph Goebbels, hubungan ini seharusnya dipertahankan kerana ia menguntungkan kepentingan korporat Jerman dan melihat Kai-Shek sebagai seorang fascist seperti mereka. Sementara Hermann Goring pula menyifatkan Jepun seharusnya dipilih sebagai sekutu berikutan penolakan mereka terhadap rejim Soviet dan turut mendesak kepada pemeteraian Perjanjian Anti-Komunis antara Jerman dan Jepun. Bagi Falkenhousen dan penasihat-penasihat Jerman lain, mereka kekal bersama sekutu China mereka termasuk berada di barisan hadapan walaupun itu tidak digalakkan Berlin. Ini kerana pada mereka, mereka harus memberi peluang terbaik kepada sekutu mereka melawan Jepun. Walaupun muncul dalam sesetengah pertempuran sengit, tiada rekod yang menyatakan penasihat-penasihat Jerman ini mati dalam pertempuran.

Apabila Falkenhousen dan penasihat-penasihat Jerman ini dipanggil pulang pada tahun 1941, mereka berjanji tidak akan berkongsi rahsia China dengan Jepun. Apabila Pakatan Axis dibentuk secara formal pada tahun tersebut, semua bentuk bantuan terhadap China dimansuhkan tetapi asas-asas yang ditinggalkan mereka membantu China menang dalam peperangan tersebut. Bagi Falkenhousen sendiri, selepas Nazi Jerman berjaya menduduki Belgium, beliau dilantik sebagai gabenor dan ditugaskan menangkap orang Yahudi dan memerangi ancaman pemberontak. Namun secara rahsia, Falkenhousen berhubung dengan kelompok anti-Nazi dan membantu mereka menyelamatkan ramai orang dari ancaman Nazi.

Salah seorang yang diselamatkan ialah Qian Xiuling, seorang wanita China yang berkahwin dengan seorang lelaki warga Belgium di mana sepupunya ialah seorang pegawai yang pernah dilatih Falkenhousen. Melalui koresponden surat antara mereka, sepupunya memberitahu sekiranya ada masalah, Qian boleh berhubung terus dengan Falkenhousen. Dan itulah apa yang dilakukan jeneral tersebut semasa tempohnya sebagai gabenor. Namun langit tidak selalu cerah. Selepas plot 20 Julai 1944, Falkenhousen ditahan dan dipenjarakan di kem-kem tahanan termasuk di Dachau. Beliau akhirnya dibebaskan tetapi ditahan semula oleh tentera Amerika Syarikat dan dibicarakan di Belgium atas tuduhan jenayah perang. Mangsa-mangsa yang pernah diselamatkan oleh Falkenhousen termasuk Qian memberi keterangan pembelaan beliau tetapi itu tidak menghalang mahkamah menjatuhkan hukuman 12 tahun kerja buruh. Tiga tahun selepas itu, beliau diberi pengampunan dan kembali semula ke Jerman. Kai-Shek yang mendapat tahu nasib sahabatnya itu mula menghantar wang dan hadiah kepadanya. Namun Falkenhousen yang trauma dengan pengalamannya semasa perang memilih hidup bersendirian dan mati pada usia 88 tahun.

SUMBER


Sejarah Suku Asli Amerika Cherokee

Sejarah suku asli Cherokee cukup menyedihkan. Namun di penghujungnya, mereka berupaya meneruskan hidup walau setelah kalah p3rang, dis3rang wabak, dan diusir dari kampung halaman. Dipercayai suku asli Chrerokee di Amerika Utara jauh lebih ramai berbanding suku-suku asli yang lain.

Suku asli Cherokee pada asalnya menghuni kawasan yang berkeluasan kira-kira 140 000 batu persegi (363 000 km persegi) meliputi Georgia, Alabama, Tennessee, Carolina Utara dan Selatan, Virginia, Virginia Barat dan Kentucky.

Sejak peristiwa Jejak Bertangisan (Trail of Tears),  di mana Lima Suku Bertamadun diusir ke Oklahoma, wilayah yang didiami oleh suku asli Cherokee hanya di Carolina Utara dan Oklahoma sahaja. Dalam erti kata lain, kebanyakan mereka hidup di luar tanah air sendiri.

POPULASI MASYARAKAT CHEROKEE

Ramai masyarakat asli Amerika mendakwa bahawa mereka berketurunan Cherokee, berbanding suku-suku asli lain. Di Wilayah Oklahoma sahaja, terdapat seramai 320 000 orang suku asli Cherokee.

Secara keseluruhan, terdapat anggaran yang menyatakan bahawa populasi mereka mencecah 350 000 orang. Cherokee merupakan tiga suku yang diperakui oleh pentadbiran persekutuan, di mana dua daripadanya tinggal di Oklahoma dan satu lagi di Carolina Utara.

BUDAYA CHEROKEE YANG MAJU

Cherokee dikenali sebagai salah satu masyarakat asli yang paling maju menjelang zaman ketibaan orang Eropah di Dunia Baru. Laman sesawang Cherokee.org menulis:

“Semenjak berlakunya interaksi pertama antara suku asli Cherokee dan peneroka Eropah pada kurn ke-16, suku asli Cherokee secara konsisten dikenali sebagai salah satu masyarakat asli Amerika Utara yang paling maju dari segi sosial dan budaya.

Kebudayaan Cherokee mengalami kepesatan ratusan tahun sebelum Eropah tiba di tenggara Amerika Syarikat moden. Pembangunan sosial dan budaya Cherokee terus berlangsung sebelum menerima pengaruh kebudayaan dari para peneroka Eropah. Cherokee membentuk sebuah pentadbiran dan kelompok masyarakat yang setanding dengan kebudayaan yang paling bertamadun di zaman itu.”

Cherokee mengamalkan gaya hidup berburu, mengumpul hasil hutan dan juga bertani. Kehidupan mereka terjejas teruk akibat kedatangan Sepanyol dan British, masing-masing pada kurun ke-16 dan kurun ke-17 Masihi.

SEJARAH CHEROKEE SEJAK 1000 TAHUN LALU

Sejarah Cherokee yang bermula dari tahun 1000M telah pun dijejaki oleh ahli-ahli arkeologi di wilayah barat Carolina Utara. Kebudayaan ini dikenali sebagai budaya prasejarah Cherokee fasa Pisgah. Laman sesawang rasmi Amonsoquath Band of the Cherokee people mempunyai satu seksyen yang memerihalkan tentang fasa prasejarah itu.

Laman ini menyatakan bahawa kampung-kampung Pisgah berkeluasan kira-kira 1 hingga 5 ekar (0.4 hingga 2 hektar), dengan rumah bersaiz petak atau segi empat tepat dibina daripada kayu yang disusun-kemas di sekitar plazar terbuka. Kampung ini dilindungi oleh benteng kayu. Ahli-ahli arkeologi berjaya menemukan lubang-lubang pos yang dipercayai dari benteng kayu runcing. Hal ini mengisyaratkan bahawa saiz kampung itu membesar seiring peredaran masa.

KEHIDUPAN BERTANI, BERBURU DAN MENGUMPULKAN HASIL HUTAN SUKU ASLI CHEROKEE

Pemakanan masyarakat asli Cherokee meliputi jagung, kacang dan labu yang ditanam di lembah-lembah sungai, di mana tanahnya subur untuk bercucuk tanam. Jagung, kacang dan labu dikenali sebagai ‘Tiga Beradik’ oleh sebilangan masyarakat asli Amerika. Jalar dari kacang lazim tumbuh di tangkai jagung, dan daun labu yang rendah pula melitupi tanah di sekitar jagung sekaligus menghindari semak dari tumbuh di situ.

Ahli-ahli arkeologi turut menjalankan penyelidikan ke atas sisa tumbuhan di situ dan berjaya menemukan bahawa masyarakat asli Cherokee dari fasa Pisgah juga memakan kacang tanah, bijirin, sayuran hijau dan buah-buahan.

Selain itu, ahli-ahli arkeologi juga menyelidiki tulang-tulang haiwan daripada timbunan sampah dan mendapati bahawa mereka mengamalkan corak kelangsungan hidup yang umum. Walaupun tanaman belaan dianggap penting, makanan daripada tumbuhan liar dan haiwan buruan juga dijadikan diet mereka dalam skala yang tidak begitu ketara.

TINGGALAN YANG MENGISYARATKAN TAPAK RITUAL

Di sebuah tapak yang dikenali sebagai ‘Taman Anak Sungai’, saintis menemui bukti tambahan berkenaan ciri sosial, politik dan budaya Pisgah. Terdapat dua buah kampung saling berhampiran di sana dan kedua-duanya mempunyai gundukan tanah yang berkemungkinan merupakan platform di mana bangunan upacara atau pentadbiran didirikan.

Daripada tiga buah gundukan, dua daripadanya dibina oleh suatu masyarakat yang usianya jauh lebih purba berbanding Pisgah. Ahli-ahli arkeologi meyakini bahawa pembinaan gundukan ketiga dimulakan pada fasa Pisgah, namun pada asalnya ia sedikit rendah. Gundukan ini merupakan sebuah struktur tanah yang dipanggil sebagai rumah tanah. Laman sesawang Amonsoquath menyatakan:

“Pada masa-masa terkemudian, rumah tanah kedua dibina bersebelahan dengan rumah tanah pertama. Kemudian, keduanya dilitupi tanah dan diatapi tanah liat.Tidak semua tapak Pisgah mengandungi gundukan. Justeru, kewujudan gundukan tanah di Taman Anak Sungai mengisyaratkan bahawa ia merupakan sebuah bandar utama di mana aktiviti kebudayaan, sosial dan politik diadakan.”

ALATAN DAN PERSENJATAAN SUKU ASLI CHEROKEE

Alatan dan artifak lain dari Pisgak diperbuat daripada kayu, cengkerang, tulang, tanah liat dan batu. Hasil-hasil seramik mereka meliputi jar dan mangkuk, paip, alatan perkebunan kecl, dan manik. Mereka turut menghasilkan mata panah berbentuk segi tiga, gerudi, dan pengikis batu kuarza dan cherza. Antara lain yang dihasilkan adalah kapak dan pahat daripada batu granit dan batu gneis.

Suku asli Cherokee fasa Pisgah turut menghasilkan paip, gorget (seperti kalung), tukul batu, dan alatan batu lain. Mereka melombong dan memotong batu mica untuk dibuat perhiasan. Mereka juga menghasilkan manik dan gorget daripada tulang haiwan dan cengkerang. Cengkerang-cengkerang ini lazimnya disusun kemas sehingga membentuk gorget bulat, dan kebanyakannya digores atau diukir bentuk ular.

Mereka turut mengeluarkan anting-anting, manik dan mangkuk upacara yang diperbuat daripada cengkerang. Selain itu, cenkerang juga digunakan dalam persemadian. Pada zaman prasejarah, pakaian masyarakat asli Cherokee diperbuat daripada kulit haiwan.

INTERAKSI DENGAN ORANG-ORANG EROPAH – SEBUAH ERA BARU

Pada awal kurun ke-16, Cherokee berinteraksi dengan para peneroka Sepanyol sekaligus memulakan era baru. Amonsoquath Band menulis:

“Menyusuli fasa Pisgah adalah fasa Qualla (1500-1850 Masihi). Fasa Qualla dikenal pasti sebagai suatu tempoh sejarah Cherokee yang memiliki kesamaan dari segi ciri artifak, seni bina rumah, struktur kampung serta corak penyemadian dengan fasa Pisgah. Justeru, Pisgah dianggap sebagai leluhur langsung suku asli Cherokee. Namun, terdapat juga beberapa masyarakat lain (dari timur Tennesse dan utara Georgia) yang menyumbangkan pengaruh terhadap sejarah dan kebudayaan Cherokee.”

Cherokee kemudiannya mula menyerap seni bina dan ciri pakaian Eropah. Bahkan, mereka turut memiliki hamba sahaya pada suatu tempoh masa. Mereka mengamalkan kahwin kacuk dengan para pedagang British dan menggunakan senjata api. Suku asli Cherokee meraih banyak manfaat dari segi perdagangan kulit rusa kerana menerima permintaan yang tinggi daripada British, yang mahu menggunakannya untuk menghasilkan pakaian dan kasut.

Senarai barang dagangan yang dihasilkan oleh suku Cherokee disiarkan di laman sesawang Cherokee Nation.

Untuk menyebutkan beberapa contoh, masyarakat asli Cherokee boleh membeli selaras senapang dengan bayaran 30 kulit rusa, dan 50 butir peluru dengan pertukaran satu kulit rusa. Sebatang kapak kecil atau cangkul boleh didapatkan dengan harga dua kulit rusa, dan cangkul lebar pula bernilai empat kulit rusa. Selaras pistol dibeli dengan nilai 20 kulit rusa, manakala sebilah pedang cutlass berharga lapan kulit rusa.

PEMBABITAN DALAM KONFLIK SECARA BERTERUSAN

Menjelang awal 1700an, Kerajaan British di Carolina Selatan mengelaskan lima kumpulan suku asli Cherokee. Satu kumpulan di Tennessee timur, satu kumpulan di Georgia utara, dan tiga kumpulan lagi di Carolina Utara. Amonqoquath Band menulis:

“Kurun ke-18 Masihi menyaksikan suku asli Cherokee secara berterusan terbabit dalam konflik dengan masyarakat asli di sekeliling dan barisan hadapan kerajaan, pertama dengan Kolonial British dan seterusnya Perancis, dan akhirnya dengan Amerika Syarikat. Era ini dianggap sebagai tempoh peralihan persekutuan yang dibentuk secara bersilih ganti demi melindungi tanah dan hubungan perdagangan mereka.”

Suku asli Cherokee sering menjalinkan hubungan dengan Perancis, yang tampak kurang berminat terhadap tanah berbanding perdagangan mereka. Namun, Cherokee sering berpakat dengan Inggeris dalam menentang seteru-seteru tradisi mereka seperti Tuscarora dan Creek pada awal 1700an.

Menjelang tahun 1730, wakil British menemui masyarakat asli Cherokee untuk mengajak mereka membentuk pakatan. Sir Alexander Curning dan beberapa orang pembesar Cherokee saling bertemu di bandar Nequassee. Beliau berjaya memujuk mereka supaya tunduk kepada pemerintahan Inggeris.

Selepas 20 tahun berlalu, Cherokee mengadakan hubungan perdagangan yang giat dengan British. Namun, pihak British sering menceroboh kawasan Cherokee dan seterusnya membawa kepada pertempuran. Hal ini memuncak dengan berlakunya P3rang Perancis-Asli Amerika, yang dianggap sebagai malapetaka buat suku asli Cherokee. Tambah malang, pada tahun 1769, British menghapuskan kesemua 15 buah petempatan yang dikenali sebagai Bandar Pertengahan Cherokee.

Selepas p3rang tamat, semakin ramai penjajah yang mencerobih kawasan Cherokee. British berjaya menghasut Cherokee supaya menyerang Amerika. Lantas, Amerika menghantar pasukan tentera bagi memerangi Cherokee sebagai tindakan susulan. Amonsoquath menyatakan:

“Pada tahun 1776, Jeneral Griffith Rutherford mengetuai sebuah pasukan militia Carolina Utara dalam s3rangan ke atas Bandar Pertengahan, Bandar Lembah dan Bandar Luar, manakala pasukan daripada Carolina Selatan pula menggempur Bandar-Bandar Rendah. Ikut bertempur, pasukan Virginia menyasarkan Bandar-Bandar Atas Bukit.

S3rangan secara serentak ini berlangsung sepanjang pep3rangan dan menyaksikan Cherokee kehilangan semakin banyak tanah, sekaligus melemahkan sempadan politik dan sosial mereka. Dalam tempoh kurang 60 tahun, kebanyakan suku asli Cherokee dipaksa berpindah dari tanah air mereka dalam sebuah peristiwa migrasi besar-besaran yang dikenali sebagai Jejak Bertangisan (Trail of Tears).”

KEPERCAYAAN SUKU ASLI CHEROKEE

Suku asli Cherokee meyakini Semangat Agung, atau Pencipta, yang mentadbir seluruh ciptaan. Memiliki ciri yang dianggap sama seperti tuhan yang disembah oleh penganut Kristian, Yahudi dan Muslim, Semangat Agung ini didakwa mengetahui segala sesuatu dan berkuasa ke atas seluruh alam.

Suku asli Cherokee pernah hidup di kawasan bandar, namun wabak yang dibawa oleh peneroka Sepanyol, seterusnya kemelut pep3rangan dan pencerobohan yang dilakukan oleh para penjajah, mengakibatkan populasi mereka berkurangan.

Kemudian, ramai dari kalangan mereka dipaksa berpindah ke barat, ke Wilayah Asli India-Amerika yang dipanggil sebagai Oklahoma, Amerika Syarikat. Suku asli Cherokee kini mendiami beberapa buah daerah Oklahoma. Pada hari ini, mereka mempunyai pentadbiran, perundangan sivil dan jenayah, sistem percukaian, polis dan mahkamah yang tersendiri.

Persatuan Keetowah Cherokee Asli (United Keetoowah Band of Cherokee Indians) mempunyai wilayah yang terletak bersebelahan dengan Wilayah Cherokee di Tahlequah Oklahoma. Kumpulan Cherokee Timur (The Eastern Band of Cherokee) terletak di Carolina Utara. Dianggarkan terdapat seramai 12 000 orang penutur bahasa Iroquois Selatan, satu-satunya bahawa yang berbeza secara signifikan dengan Iroquois Utara.

TERJEMAHAN:

Mark Miller. (15 September 2018). Strength, Unity, and Pride: Cherokee Indians Triumphed Over Adversity. Ancient Origins. https://www.ancient-origins.net/history-important-events/cherokee-indians-0010704


Tartarus – Neraka Bagi Masyarakat Yunani Purba

Tartarus merupakan neraka dalam mitologi Yunani yang berfungsi sebagai tempat penghukuman buat orang-orang yang jahat dan kurungan buat Titans. Tartarus juga adalah nama bagi satu dewata yang merupakan kemenjadian purbakal yang wujud jauh sebelum wujudnya dewata Olympia, atau bahkan pendahulu mereka, Titans.Konsep pemahaman terhadap Tartarus sebagai sebuah tempat lebih masyhur berbanding konsepnya sebagai nama bagi satu dewata. Pada mulanya, bayangan masyarakat Yunani purba terhadap Tartarus hanyalah sebagai sebuah lubang besar di bawah tanah. Kemudian, imaginasi ini mengalami perubahan di mana ia mula dianggap sebagai sebuah neraka yang menempatkan orang-orang yang melakukan jenayah besar semasa hidup.TARTARUS DALAM KARYA HESIOD YANG BERJUDUL THEOGONYDalam Theogony yang dikarang oleh Hesiod, Tartarus merupakan salah satu kemenjadian pertama yang muncul semasa fasa penciptaan alam. Ia merupakan kemenjadian yang berbalikan bagi Gaia (Bumi).“Pertama-tama, hadir Gegaung; dan kemudian Bumi terhampar meluas; menyediakan tempat yang abadi buat seluruh dewata yang menghuni puncak Olympus; Tartara (jamak bagi ‘Tartarus’) yang berkabus hadir di sebuah persemayaman terpencil di ceruk bumi.”

Sama seperti figura-figura purbakala yang lain, Tartarus dianggap sebagai kemenjadian yang semata-mata bersifat elemental dan bukanlah bersifat dewata seperti para Titan mahupun Dewata Olympia. Malah, ia juga lebih cenderung terhadap konsepnya sebagai sebuah tempat, seperti misalnya, Gaia bukanlah dewata bumi akan tetapi ia adalah Bumi itu sendiri. Begitu juga halnya dengan Tartarus. Ia bukanlah Dewata Neraka, akan tetapi Neraka itu sendiri.Perbezaan ketara antara dua figura ini adalah Gaia hadir dengan lebih kerap di dalam mitologi Yunani terutama dalam mitos yang menjelaskan tentang kenaikan kuasa Kronos dan usahanya dalam menggulingkan Ouranos, bapanya. Dalam proses penceritaan tersebut, Gaia yang walaupun pada asalnya adalah kemenjadian elemental semata, diubah menjadi sesuatu yang boleh difahami dengan lebih jelas (menjadi personafikasi bumi).Gaia diilhami dengan helah untuk mengembiri Ouranos, menghimpunkan anak-anaknya (Titans), dan menyerahkan tugas kepada Kronos. Sebaliknya bagi Tartarus, ia tidak meraih signfikasi sebegini dalam mitos Yunani.

Sebagai sebuah tempat, Tartarus diimaginasikan sebagai sebuah kubah yang terbalik. Masyarakat Yunani purba membayangkan bahawa alam semesta ini berbentuk telur ataupun sfera. Sfera kosmik ini terbahagi kepada dua, dengan bahagian tengahnya dipisahkan oleh cakera rata iaitu bumi. Separuh atas sfera ini membentuk kubah langit sementara separuh bawah pula membentuk gegaung Tartarus. Dalam Theogony karangan Hesiod, jarak di antara Langit, Bumi dan Tartarus dinyatakan seperti berikut:“Sebagaimana jauhnya jarak antara langit dan bumi, sebegitulah pula jarak antara bumi dan Tartarus. Jika sebuah andas gangsa dijatuhkan dari langit, ia akan mengambil masa selama sembilan hari dan sembilan malam sebelum tiba di permukaan bumi pada hari yang kesepuluh; dan sembilan hari dan sembilan malam jugalah andas gangsa itu terbang jatuh dari bumi sebelum tiba di Tartarus pada hari yang kesepuluh.”Pada mulanya, Tartarus disifatkan sebagai tempat di mana dewata Olympia mengurung mereka yang mengancam kekuasaannya. Antara banduan yang paling utama dalam kalangan mereka adalah Titans. Rentetan daripada peperangan yang berlaku antara para Titan dan Dewata Olympia, pihak yang pertama itu ditundukkan lalu dihumban ke dalam Tartarus. Hesiod memerincikan peristiwa tersebut seperti berikut:“Dan mereka (dewata Olympia) menghumban mereka (para Titan) dalam keadaan terbelenggu, menewaskan mereka dengan segala kekuatan (yang dimiliki) demi (memelihara) maruah mereka…Di sana, para Titan dikurung di sebuah tempat yang suram lagi berkabus, atas perintah Zeus si pengumpul awan, yang tempatnya itu terletak di hujung ceruk dunia. Mereka tidak memiliki sebarang jalan keluar; Poseidon menutup rapat pintunya dan sebuah tembok yang bersambungan dengan pintu tersebut dari dua sisi. Di sana terdapat Kottos, Gyges, dan Obriareos, pengawal-pengawal kepercayaan Zeus yang memikul naungan.”

PERUBAHAN DALAM IMAGINASI TERHADAP TARTARUSPada masa-masa yang lebih terkemudian, barulah masyarakat Yunani purba membayangkan Tartarus tidak semata-mata sebagai tempat kurungan buat musuh-musuh Dewata Olympia, akan tetapi juga sebagai tempat hukuman bagi manusia yang melakukan jenayah besar semasa hidupnya. Sebagai sebuah alam di mana roh manusia yang jahat dihukum, pandanan terhadap Tartarus seperti ini melahirkan konsep yang berbalikan dengan Elysium – tempat di mana roh orang-orang yang baik dihimpunkan.Antara figura masyhur yang dikatakan menjalani hukuman di Tartarus adalah Tantalus, Sisyphus, Ixion dan Danaides. Terdapat pelbagai jenayah yang jika dilakukan, ia boleh mengakibatkan roh seseorang manusia dihumban ke dalam Tartarus. Hukuman-hukuman yang dikenakan ke atas mereka pula setimpal dengan jenayah yang dilakukan. Di dalam Aeneid karangan Virgil, beliau memerincikan pengembaraan Aeneas ke Alam Kematian di mana suasana di dalam alam tersebut turut digambarkan. Pada suatu ketika, Aeneas dimaklumkan oleh Sibyl tentang jenayah-jenayah yang dilakukan oleh roh manusia yang dihumban ke dalam Tartarus, serta bentuk hukuman yang dikenakan ke atas mereka.“Roh yang dikurung di dalam tempat ini dan dijatuhi hukuman adalah mereka yang semasa hidupnya membenci saudara mereka, memukul bapa mereka, menipu tanggungan mereka, menemukan harta lalu membelanjakannya untuk diri peribadi tanpa menghulurkan sebahagiannya untuk kerabat dan – yang paling ramai pelakunya – mereka yang mati dalam perzinaan, mereka yang mengangkat senjata melawan kaumnya sendiri dan mereka yang tidak berasa bersalah ketika memecahkan amanah yang diberikan oleh tuan mereka.Sebahagian daripada mereka dihukum dengan digulingkan batu besar ke atas mereka (atau mereka dipaksa menggulingkan batu-batu yang besar), atau diikat pada roda bergerigi lalu digulingkan. Jika saya mempunyai seratus lidah, seratus mulut dan suara besi (suara yang tidak akan kehabisan) sekalipun, saya tidak akan mampu memerincikan seluruh jenayah yang mereka lakukan, atau menamakan hukuman-hukuman yang dikenakan ke atas mereka.”

DITERJEMAHKAN DARI:Wu Mingren. (14 April 2019). The Hell of Tartarus, Ancient Greek Prison of the Damned. Ancient Origins. https://www.ancient-origins.net/myths-legends/hell-tartarus-ancient-greek-prison-damned-005527


Sejarah Defense Of The Ancients 2 (Dota2)

Permainan dalam talian Defense of The Ancients 2, atau lebih dikenali sebagai DOTA 2, adalah salah satu permainan multiplayer online battle arena (MOBA). Permainan yang mempertemukan 10 orang pemain di dalam dua kumpulan berbeza, menjadikan permainan ini dalam format lima-lawan-lima. Setiap pemain akan mengawal satu hero, satu watak yang mempunyai kuasa yang akan digunakan untuk mencapai satu tujuan berkumpulan, iaitu untuk memusnahkan ancient atau kubu besar pihak lawannya.

Bermula dari siri Warcraft III, permainan stratergi yang dibina oleh Blizzard Entertainment, pengguna permainan Warcraft boleh membina map atau peta mereka sendiri dengan ciri-ciri mereka kehendaki, sebagai salah satu elemen kebebasan kreativiti yang dibenarkan oleh penerbit permainan tersebut. Versi pertama DOTA direka pada tahun 2002, oleh seorang individu dengan nama samaran ‘Eul’, ataupun Kyle Sommer. Peta DOTA ini adalah berdasarkan peta dari permainan dalam talian yang lain, StarCraft yang bertajuk ‘Aeon of Strife’.

Selepas DOTA dihasilkan oleh Eul, ia mendapat perhatian daripada komuniti pemain sendiri. Maka ramai pemain yang mula memajukan peta yang direka oleh Eul, dengan salah satu penambahan yang dilakukan adalah dengan kelahiran DOTA Allstars, yang dibina oleh pereka Meian dan Ragn0r (nama samaran mereka) berdasarkan kepada pengumpulan idea daripada komuniti pemain DOTA sendiri.

Pada tahun 2004, Guinsoo, salah seorang pemaju permainan, mula mengawal pembangunan DOTA Allstars, dari versi 3.xx sehinggalah versi 5.xx. Pada 28 Februari 2005, Guinsoo mengumumkan bahawa beliau berhenti dari membangunkan DoTA, meninggalkan DOTA untuk dijaga oleh Neichus dan IceFrog. Neichus kemudiannya meninggalkan DOTA, menjadikan IceFrog sebagai pemaju tunggal untuk DOTA sewaktu versi 6.xx mula diperkenalkan. Guinsoo kemudiannya bekerja sebagai pemaju permainan bagi syarikat Riot Games, memajukan permainan League of Legends yang berdasarkan kepada gameplay asal DOTA.

Populariti DOTA kemudiannya semakin berkembang dalam kalangan komuniti antarabangsa. Dengan pemain yang hampir menyamai bilangan pemain Counter Strike, DOTA kemudiannya dimasukkan ke dalam Blizzard’s BlizzCon pada tahun 2005. DOTA Allstars juga kemudiannya dimasukkan di dalam World Cyber Games Malaysia dan Singapura pada tahun 2005, dan World Cyber Games Asian Championship yang bermula pada tahun 2006. Populariti DOTA ini amat meluas sehingga DJ muzik Sweden, Basshunter mengeluarkan lagu berkaitan permainan DOTA yang bertajuk “Vi sitter i Ventrilo och spelar DotA” (English: “We’re sitting here in Ventrilo, playing some DotA).

DOTA sendiri asalnya merupakan permainan yang dibina dan dimajukan oleh pemain dan komunitinya sendiri. Oleh kerana itu, ia adalah berbentuk percuma, dan mampu meraih ramai peminat. Daripada DOTA terlahirlah klon-klon permainan MOBA lain, seperti League of Legends (Riot Games), Heroes of Newerth (S2 Games) dan Heroes of The Storm (Blizzard Entertainment). Permainan telefon bimbit Mobile Legends: Bang Bang (Moonton) sendiri pun menggunapakai idea yang sama dari League of Legends, yang berasal dari DOTA.

Pada Oktober 2009, IceFrog kemudian dipelawa oleh Valve untuk membina sekuel bagi DOTA, Dota 2. Selain daripada ciri asal yang terdapat dalam DOTA, Valve juga menambahkan sokongan Steam yang bertujuan untuk memudahkan pemain untuk membuat pencarian perlawanan dalam talian (online matchmaking) berdasarkan kawasan. Valve kemudiannya disaman oleh pemilik DoTA Allstars, Riot Games, dan Blizzard Entertainment, pemilik asal DOTA. Kes ini diselesaikan pada Mei 2012, dengan Valve mendapat kebenaran bagi francais Dota 2, manakala penggunaan tak-komersial bagi DOTA adalah terbuka kepada umum, kerana ia adalah permainan yang dibentuk oleh komuniti sendiri.

Sejarah The International

Setelah Valve mula memajukan Dota 2, Valve mula mengkomersialkan Dota 2 dengan menganjurkan The International, salah satu medan pertarungan antara pemain professional bagi Dota 2. The International pertama telah berlangsung di Cologne, Germany di Gamescom pada tahun 2011, membawa hadiah kesulurahan berjumlah $ 1.6 juta, dengan kumpulan pertama yang menjuarai The International adalah kumpulan Natus Vincere (Navi).

The International kedua masih mengekalkan format yang sama, jumlah hadiah keseluruhan $ 1.6 juta dan 8 kumpulan yang bertanding. Pertandingan ini telah berlangsung di Seattle, USA, di mana pemenang The International sebelumnya, Navi, telah dikalahkan oleh Invictus Gaming 3-1 pada perlawanan akhir, sekaligus menobatkan IG sebagai pasukan China pertama yang memenangi The International. Kumpulan dari Malaysia, Orang eSports turut menyertai pertandingan ini, namun mereka tersingkir awal dan membawa pulang sebanyak $ 25 ribu.

Pada The International ketiga yang penulis mampu katakan merupakan salah satu pertandingan akhir paling epik dalam sejarah The International, kumpulan Alliance telah berjaya mengalahkan bekas juara The International, Navi. Pertarungan Navi dan Alliance dianggap sebagai pertarungan el Classico dalam Dota 2, dengan kedua-dua pasukan ini merupakan pasukan ternama pada zaman kegemilangan mereka.

Sebelum The International ketiga berlangsung, Valve memperkenalkan sistem compendium, di mana peminat boleh membeli barangan-barangan dalam talian Dota 2, seperti skin untuk hero, dan wang yang terkumpul itu kemudiannya dikumpulkan sebagai hadiah kejohanan, ditambahkan dengan hadiah asal yang telah disediakan oleh Valve. Di dalam kejohanan ini juga, kumpulan Malaysia, Orange eSports, telah berjaya mendapat tempat ke 3, membawa pulang wang tunai $287,438.

Untuk The International 2014, Valve telah menukar lokasi permainan dari Benaroya Hall kepada Key Arena, yang masih terletak di Seattle. Hal ini adalah perlu untuk menampung kapasiti penonton yang semakin bertambah berbanding 2 tahun sebelumnya. Untuk menonton The International juga, penonton perlu membeli tiket, dengan pas-pas terbahagi kepada kemasukan umum, kemasukan dengan tempat duduk serta pas VIP. Tiket bagi The International 2014 laku keras, dengan sejam selepas kaunter tiket dibuka, tiket kesemuanya telah habis dijual.

Format The International 2014 juga lain dari tahun sebelumnya. Jika tahun sebelumnya, kesemua pasukan bertanding akan dijemput (Direct Invite), namun bermula 2014, 11 pasukan mendapat jemputan dengan 4 tempat tambahan dibuka buat pasukan yang bertanding pada pusingan kelayakan di kawasan mereka. 4 kawasan tersebut adalah Europe, US, SEA dan China server.

Satu pasukan lagi ditentukan berdasarkan konsep wild card bagi naib johan setiap kawasan yang akan bertarung antara satu sama lain, membawa jumlah keseluruhan pasukan yang bertanding pada The International 2014 adalah 16 kumpulan (4+11+1), dengan jumlah hadiah terkumpul (berdasarkan jualan tiket dan compendium) pada nilai $ 10 juta dollar. Jumlah hadiah The International 2014 juga telah memecah rekod hadiah paling lumayan dalam sejarah eSports pada zaman itu. Pemenang The International 2014, kumpulan Newbee dari China membawa pulang wang tunai berjumlah $ 5 juta sebagai juara.

The International 2015 kemudiannya menampakkan penambahan pada jumlah hadiah keseluruhan, dengan penamabahan $ 8 juta berbanding tahun sebelumnya, menjadikan jumlah keseluruhan hadiah bernilai $ 18 juta. Dalam kejohanan ini, kumpulan dari Amerika, kumpulan Evil Geniuses berjaya menjadi juara, menewaskan kumpulan CDEC dari China.

Untuk The International 2016, Valve mula memperkenalkan sistem pemilihan pasukan yang lebih terbuka, terdiri daripada 6 pasukan jemputan, 8 pasukan yang bertanding di kawasan masing-masing, dan 2 kumpulan wild card. Seperti tahun sebelumnya, The International sekali lagi memecah sejarah hadiah eSports, kali ini dengan kemunculan Battle Pass bagi menggantikan Compendium. Valve pada asalnya menyediakan $1.6 juta, namun komuniti Dota 2 berjaya mengumpul sebanyak $20 juta, menjadikan kejohanan The International sekali lagi mencipta sejarah sebagai kejohanan paling lumayan dalam sejarah eSports. Pemenang kejohanan ini, kumpulan Wings Gaming membawa pulang wang tunai sebanyak $9 juta.

Pada tahun lepas telah berlangsungnya The International 2017. Mengekalkan format yang sama seperti tahun-tahun lepas, wang hadiah adalah berdasarkan pengumpulan dana oleh peminat Dota 2, dengan pasukan yang bertanding sebahagiannya merupakan jemputan dan sebahagian lagi  terpaksa bertarung untuk melayakkan diri. Jumlah hadiah terkumpul adalah menghampiri $25 juta, dan pasukan Liquid telah dinobatkan sebagai juara, dengan kemenangan 3-0 menentang pasukan China, Newbee.

Penutup

DOTA merupakan salah satu perintis kepada kegemilangan permainan MOBA. Daripada DOTA, lahir generasi baru seperti League of Legends, Dota 2, Heroes of Newerth dan Mobile Legends. Sejarah The International dan DOTA sendiri menunjukkan kesepakatan antara komuniti pemain mampu membuat banyak benda, antaranya memajukan DOTA itu sendiri serta pemecahan rekod hadiah dalam eSports yang berlaku saban tahun. Siapakah bakal menjuarai The Internationals 2018? Adakah kumpulan Liquid akan mengekalkan kejuaraan mereka, atau China Curse akan kembali berulang?

Sumber:

Biessener, Adam (October 23, 2010). “Valve’s New Game Announced, Detailed: Dota 2”.

Hernandez, Patricia (July 9, 2013). “Valve Finally “Releases” DOTA 2″. Kotaku.

Tok, Kevin (January 25, 2006). “Defense of the Ancients 101”.

“Dota 2 takes the Top 8 Spots in Gaming Earnings”. Neutral Creeps – Dota 2 News From Around The World. July 24, 2014.

Rose, Victoria. “The International’s prize pool is, once again, the biggest in esports history”. The Flying Courier. Polygon.

Walbridge, Michael (June 12, 2008). “Analysis: Defense of the Ancients – An Underground Revolution”.


Uthmaniyah Siap Wakafkan Kota Untuk Umat Islam!

Tidak
lama dahulu, penulis The Patriots Ustaz Hasanuddin Yusof pernah bercerita
secara panjang lebar keupayaan Empayar Turki Uthmaniyyah membasmi gejala
kemiskinan. Satu instrumen yang digunakan oleh pemerintah-pemerintah
Uthmaniyyah ialah institusi wakaf dan ia disertai oleh ramai orang dari
golongan pemerintah dan bangsawan hinggalah rakyat marhaen. Dan antara
kehebatan institusi ini semasa era pemerintahan Uthmaniyyah ialah konsep
perbandaran wakafnya.

Bagi
para pemerintah Uthmaniyyah, institusi wakaf dipandang tinggi bukan saja kerana
menjadi instrumen amalan yang berterusan bersesuaian dengan hadis Nabi Muhammad
s.a.w tetapi juga cara untuk menjaga kebajikan dan menaiktaraf taraf ekonomi
penduduk. Tidak kiralah sama ada melalui pembentukan bandar baru atau penawanan
kota-kota, wakaf menjadi asas utama nadi kehidupan penduduk di situ.

Ini dibuktikan menerusi peristiwa penawanan kota Constantinople (kini Istanbul) oleh Sultan Mehmed II/Muhammad al-Fatih. Menurut sejarawan Uthmaniyyah abad ke-15, Ashikpasazade, selepas kota tersebut ditawan, baginda melantik Suleyman Bey semasa penguasa baru kota itu dan mengarahkannya pergi ke seluruh ceruk empayar untuk mengundang penduduk Constantinople kembali ke kota asal mereka. Baginda turut berpesan, “Sesiapa sahaja yang ingin datang, biarkan mereka datang, dan biarkan mereka menjadi pemilik kepada rumah-rumah kediaman, pengeluar dan ladang-ladang yang ada di Istanbul.” Kota tersebut turut dibangunkan semula dengan membabitkan penyertaan bukan sahaja umat Islam tetapi juga kelompok bukan Islam seperti orang Nasrani dan Yahudi.

Selain
dalam bentuk penawanan kota, pembentukan bandar juga dibuat melalui institusi
wakaf. Melalui  pemerintahan  kerajaan
Uthmaniah, bangunan-bangunan terkenal yang dipanggil sebagai kompleks
atau kulliye di mana ia dibangunkan, diselia dan dibiayai sepenuhnya menerusi institusi
wakaf. Keunikan  kulliye ialah ia
berfungsi sebagai institusi sokongan rohani, sosial dan ekonomi di mana ia
dibina dalam tiga bahagian berlainan yang saling berhubung antara satu dengan
yang lain.

Bahagian
pertama bangunan tersebut terdiri daripada
rumah-rumah  ibadat, rumah
penjagaan  warga  emas,
hospital,  kemudahan  pendidikan (sekolah, kolej dan universiti),
perpustakaan, rumah tetamu, pusat pengedaran makanan (imaret),  perkhidmatan air awam (pancuran air awam) dan
tanah-tanah perkuburan. Unit-unit bangunan dibina secara kolektif dan ia
dipanggil  sebagai hayrat. Unit-unit ini berperanan
untuk menyediakan pelbagai bentuk perkhidmatan yang diperlukan oleh masyarakat
tanpa mengira bangsa, agama mahupun keturunan dan diberi tanpa dikenakan
sebarang bayaran.

Bahagian
kedua kulliye pula terdiri daripada bangunan-bangunan perniagaan seperti kedai,
perkhidmatan mandian Turki (hammam), bazaar, pasar tertutup (bedesten) dan
rumah-rumah penginapan pedagang (carravanseraei). Unit-unit bangunan dalam
bahagian kedua yang juga dipanggil akarat ini berfungsi sebagai penjana sumber
pendapatan bagi membiayai kos dan penyelenggaraan hayrat dalam bahagian
pertama. Sementara bahagian ketiga pula terdiri daripada  bangunan-bangunan  yang
menempatkan  kediaman
penduduk  di  sekeliling bahagian pertama (hayrat). Masjid
pula dibina dan ditempatkan di tengah kulliye bagi membolehkan masyarakat beribadat
dan mengabdikan diri kepada-Nya.

Menariknya, Prof Murat Cizakca menghubungkan peranan kulliye dalam pembangunan insan sekaligus bertepatan dengan hadis  Rasulullah s.a.w berkenaan ganjaran selepas kematian. Menurutnya, pewakaf yang mengerjakan solat dalam masjid yang dibina di  tengah-tengah kulliye ini dianggap telah menyediakan  amal  yang  berterusan  daripada seorang  hamba  kepada  penciptanya  iaitu Allah s.w.t. Kulliye juga turut menyediakan makanan percuma kepada golongan yang  memerlukan. Sementara itu,  ilmu pengetahuan  yang disebarkan  melalui sekolah,  kolej dan  universiti  yang dibina menerusi wakaf ini turut dianggap sebagai mudarabba (perkongsian modal-buruh). Amal kebaikan dalam bentuk ilmu pengetahuan yang dihasilkan melalui wakaf ini pula akan dikongsi antara para sarjana, pewakaf dan masyarakat. Akhirnya, pengurusan wakaf akan menjanjikan kelahiran anak soleh yang sentiasa mendoakan kesejahteraan roh pewakaf.

Pembinaan  kulliye melalui konsep  hayrat  dan  akarat  dengan  menempatkan  unit-unit entiti  wakaf  seperti  rumah-rumah  ibadat,  rumah penjagaan warga tua, hospital, institusi pendidikan (sekolah, kolej dan universiti), perpustakaan, rumah tetamu, imaret, perkhidmatan air awam  (pancuran air awam), tanah-tanah  perkuburan,  bazaar,  carravanseraei  dan  kawasan petempatan penduduk di sekelilingnya merupakan satu kompleks binaan yang begitu unik dan berfungsi sebagai sebuah mekanisme pembangunan sosioekonomi masyarakat. Malah, pembinaan kulliye yang berkonsepkan spiritual, intelektual dan memenuhi keperluan biologi ini memang selayaknya memenuhi konsep bandar untuk keamanan yang dicanang oleh filsuf Islam terkenal,  Al-Farabi.  Sementara Philippe DuFresne-Canaye yang melawat Istanbul pada tahun 1576 turut menyifatkan bandar-bandar Turki sebagai bandar yang wujud melalui hubungan antara alam, manusia dan tuhan menerusi wakaf.

Pasar tertutup atau bazaar merupakan binaan yang berasaskan seni bina masjid. Bazaar tertutup merupakan salah satu institusi ekonomi dan sosial yang sangat penting sepanjang pemerintahan Empayar Turki Uthmaniah. Salah satu bazaar yang terkenal ialah Buyuk Bedesten atau Grand Bazaar yang telah dibina pada tahun 1455 di Istanbul atas perintah Mehmed II.  Bazaar yang mempunyai 4,000 buah kedai ini dihubungkan melalui 58 jalan yang berlainan sekaligus menjadi nadi kepada pusat perdagangan khususnya barang perhiasan (emas), rempah  ratus, permaidani dan seramik yang bersumberkan wakaf. Pendapatan daripada hasil sewaan kedai-kedai di bazaar tersebut digunakan untuk tujuan kebaikan yang telah ditetapkan seperti membiayai kos pembinaan dan penyelenggaraan masjid, hospital, rumah warga tua dan anak-anak yatim.

Sementara
carravanseraei merupakan bangunan berbentuk segi empat besar yang dibina
sebagai tempat penginapan yang selamat bagi para pedagang dan pengembara sejak
zaman pertengahan Turki. Semasa era pemerintahan kerajaan Seljuk, carravanseraei
dilihat menjadi pemangkin kepada pertumbuhan ekonomi negara. Malah,
bangunan-bangunan penginapan ini sering dikaitkan dengan aktiviti-aktiviti
kerajaan Seljuk yang dibiayai sepenuhnya melalui wakaf.

Imaret atau pusat penyediaan makanan juga merupakan entiti wakaf yang sangat terkenal dalam menyediakan  makanan secara  percuma kepada golongan fakir miskin dan mereka yang memerlukan seperti kelompok musafir.  Menurut sejarawan Profesor Amy Singer, sehingga tahun 1530, terdapat  83 buat imaret dibina oleh kerajaan Uthmaniah. Di Erdine misalnya, imaret yang dibina telah menyediakan makanan secara percuma setiap hari kepada 2,600 orang daripada populasi seramai 22,000 orang. Jumlah imaret yang dinyatakan di atas tidak mengambil kira bilangan yang sedia ada di Istanbul, Mesir dan Hijaz dan ribuan projek lagi yang sedang dibina selepas tahun berkenaan.

Penulis Turki terkenal, Orhan Yilmazkaya menyebutkan hammam merupakan sebahagian daripada unit dalam kumpulan binaan kompleks atau kulliye yang terdiri daripada masjid, hospital, imaret, perpustakaan, sekolah dan tempat penginapan bagi golongan  agamawan dan pelajar. Pembinaan hammam menyerupai binaan tempat mandian awam Rom di England. Hammam bukan sahaja  memberi ruang kepada masyarakat untuk beriadah dan bersosial tetapi mekanisme pelaksanaannya dan pengurusannya turut dibuat mengikut prinsip syarak seperti pengasingan tempat mandian lelaki dan wanita. Selepas penaklukan Constantinople, Al-Fateh telah membina 19 buah hammam di  Istanbul dengan lima buah hammam tersebut telah dibina dengan saiz besar di mana ia boleh memuatkan sehingga  5,000 orang.  Pendapatan  yang diperolehi  daripada hammam (yang  dibiayai  oleh  sultan,  keluarga  sultan  dan  golongan bangsawan) digunakan untuk membiayai masjid dan bangunan-bangunan dalam kumpulan kulliye tersebut. Terdapat ribuan hammam telah dibina untuk kesejahteraan masyarakat di seluruh wilayah jajahan Uthmaniyyah.

SUMBER

Mohammed
Noor, Affandi, Mat Rani, Mohd Afandi dan Othman, Razali. (2014). WAKAF IRSOD:
SUMBANGAN KEPADA PELESTARIAN PEMBANGUNAN ISLAM DI MALAYSIA. Persidangan
Antarabangsa Pengurusan Pembangunan Islam. Universiti Sains Malaysia. https://www.researchgate.net/publication/310859728_WAKAF_IRSOD_SUMBANGAN_KEPADA_PELESTARIAN_PEMBANGUNAN_ISLAM_DI_MALAYSIA


Stalingrad: Kekalahan Memalukan Nazi Jerman

Pertempuran Stalingrad bukanlah satu pertempuran biasa semasa Perang Dunia Kedua (WWII). Inilah pertempuran yang mengubah hala tuju peperangan kembali memihak kepada pihak Bersekutu terutama Rusia (Soviet Union) dan membawa kepada kekalahan Jerman untuk tahun-tahun terakhir peperangan. Bagaimana jentera perang Jerman mengalami kekalahan sebegitu rupa di bandar ini? Mari kita lihat.

LATAR BELAKANG

Pada bulan Jun 1940, ketumbukan pertama tentera Nazi Jerman menyerang Soviet Union dan serangan mengejut ini membawa kepada siri kejayaan mereka ke atas tentera Soviet. Serangan ini dilihat mencabuli Perjanjian Molotov-Ribbentrop yang ditandatangani pada tahun 1939 di mana kedua-dua negara berjanji tidak akan menyerang antara satu sama lain. Lebih sejuta tentera Nazi Jerman dan sekutu mereka menyerang pada hari pertama serangan. Walaupun pihak Rusia cuba memberi tentangan sengit tetapi tentangan mereka berjaya dipatahkan dan pihak Nazi Jerman meneruskan kemaraan mereka dalam negara tersebut. Ribuan askar Soviet mati dan ramai menjadi tawanan termasuk 250,000 askar yang ditawan ketumbukan Jeneral Heinz Guderian semasa menuju ke Kiev, Ukraine.

Semua ini berlaku berikutan keengganan Joseph Stalin mempercayai perkhabaran dari pelbagai sumber tentang Operasi Barbarossa. Bagi Stalin selepas temeterainya Perjanjian Molotov-Ribbentrop, agak sukar baginya percaya Adolf Hitler akan mengkhianatinya dan menganggap ia hanya sekadar khabar angin termasuk amaran dari Richard Sorge, seorang pengintip Soviet berpangkalan di Tokyo, Jepun, Sebaliknya, penghantaran bahan mentah dari Rusia ke Jerman diteruskan seperti yang dinyatakan dalam perjanjian. Dan apabila serangan tersebut berlaku, ia satu hakikat pahit yang terpaksa ditelan yang membawa kepada kematian ribuan askar dalam peperangan.

Bagi mengekang kemaraan Jerman, Rusia menggunakan pelbagai taktik termasuk memperkenalkan kereta kebal T-34 untuk menakutkan tentera Wehrmacht dan meletupkan kereta kebal Jerman. Stalin turut mengarahkan penduduk memusnahkan sebarang perkara yang membantu Nazi Jerman termasuk membakar rumah dan memusnahkan tanaman mereka. Perubahan terbesar ialah musim sejuk 1941 yang tiba lebih awal yang memihak kepada Rusia. Penduduk percaya musim sejuk Rusia bukan saja boleh memperlahankan kemaraan tetapi juga menghancurkan angkatan tentera besar seperti yang berlaku ke atas Napoleon dan Raja Sweden, Charles XII dalam kempen mereka terdahulu. Pada Disember 1941, ketumbukan Jerman semakin menghampiri Moscow.

Bagaimanapun, keadaan cuaca sejuk mula menyukarkan keadaan mereka dan ramai mati akibat kesejukan. Orang Soviet sudah biasa dengan cuaca melampau ini dan mula mempersiapkan usaha mempertahankan Moscow. Dan satu lagi laporan dari Tokyo menguatkan lagi moral mereka. Sorge memberitahu Jepun walaupun bersekutu dengan Jerman, tidak akan menyerang Rusia dari sebelah timur kerana musuh utamanya ialah Amerika Syarikat. Berikutan itu, Stalin melantik Jeneral Georgy Zhukov, versi Rusia bagi Guderian untuk mengetuai pertahanan Moscow dan antara arahan pertamanya ialah membawa masuk beberapa divisyen dari Siberia untuk membantu usaha pertahanan mereka. Pada 12 Disember, ketumbukan Zhukov melakukan serangan mengejut ke atas pasukan Nazi Jerman dan memaksa mereka berundur 100 batu dari Moscow serta mengalami kehilangan ramai askar. Moscow dapat diselamatkan namun ini bukan bermakna serangan Nazi Jerman ke atas Soviet Union sudah berakhir. Ini kerana mereka masih menguasai sebahagian Rusia termasuk bandar Smolensk dan Ukraine serta mengepung bandar Leningrad (St. Petersburg).

KEMPEN STALINGRAD

Walaupun mengalami kekalahan semasa menyerang Moscow, jeneral-jeneral Nazi Jerman masih bersikap optimistik dan percaya Rusia masih boleh ditawan berikutan kejayaan mereka menangkis cubaan pihak Rusia pada bulan-bulan pertama 1942. Hitler dan jeneral-jeneralnya mula merancang satu lagi operasi pada musim bunga untuk memaksa Stalin menyerah kalah atau mahu berunding. Dan kali ini, mereka tetap mensasarkan Moscow cuma mereka menyerang dari sebelah selatan.

Nazi Jerman sedar mereka mempunyai bekalan minyak yang terhad dan dengan kos penghasilan minyak sintetik yang mahal, mereka memerlukan sumber minyak yang baru. Justeru, mereka mensasarkan medan minyak di Caucasus dan dari situ, Hitler menjangkakan mereka boleh menyerang kedudukan tentera Bersekutu di Timur Tengah. Keadaan ini disedari oleh Stalin lalu beliau melantik bakal presiden Soviet, Nikita Khruschev untuk membantu Timoshenko mempertahankan bahagian selatan Rusia. Pada lewat musim panas 1942, Tentera Keenam yang dipimpin perancang Operasi Barbarossa, Jeneral Friedrich Paulus mula mara menuju ke selatan dan menghapuskan divisyen dan kereta kebal Rusia yang cuba menentang mereka. Dan pada bulan Ogos, mereka sudah tiba di Sungai Volga berhampiran bandar Stalingrad.

KESILAPAN TAKTIK HITLER

Hitler melihat perang ini sebagai satu persaingan peribadi dengan Stalin dan melihat Stalingrad sebagai bukti bahawa beliau lebih hebat daripadanya. Dan inilah membawa kesilapannya iaitu membahagikan pasukannya kepada dua iaitu sebahagian meneruskan perjalanan ke Caucasus untuk menawan medan minyak di sana sementara Paulus diarah menawan Stalingrad. Kebanyakan sejarawan berpandangan pilihan taktik Hitler ini memakan diri sendiri kerana lebih mengutamakan sasaran yang tiada nilai strategik berbanding matlamat utama operasi yang telah digariskan sebelum itu.

Dan tambah memburukkan keadaan, Hitler turut gagal menyediakan bekalan bahan mentah dan pertambahan bilangan tentera untuk menyokong Paulus dalam kempennya di Stalingrad. Walaupun sudah dinasihati jeneral-jeneralnya untuk fokus kepada medan minyak Caucasus, nasihat tersebut tidak diendahkan dan ia menjadi satu obsesi baginya. Ini ditambah pula dengan bilangan askar Jerman berbanding askar Rusia tidak mencukupi untuk mereka menghapuskan terus penentangan yang wujud di bandar tersebut. Walaupun Tentera Keenam mendapat sokongan tentera Itali, Hungary dan Romania, kebanyakan tentera sekutu Hitler ini tidak mendapat latihan mencukupi untuk menjaga rusuk tentera Nazi Jerman dan mereka tidak dipercayai sama sekali oleh jeneral-jeneral NazI Jerman. Hitler juga gagal mendapat maklumat secukupnya berkenaan Stalingrad untuk memastikan prospek kejayaan mereka tercapai.

Paling penting ialah gaya kepimpinan Hitler dan Stalin sendiri. Hitler suka mencampuri perbincangan strategi jeneral-jeneralnya kerana menganggap dirinya pakar dalam pertempuran sehingga menyukarkan kemaraan Tentera Keenam. Namun bagi Stalin, bagi menghalau keluar Nazi Jerman dari Rusia, beliau mempercayai kepakaran jeneral-jeneralnya untuk mencapai objektif tersebut. Buktinya, kepimpinan tentera yang dipimpin Timoshenko digantikan oleh Zhukov dengan Stalin turut memberi lebih banyak autonomi dan kebebasan bagi mereka untuk beroperasi. Beliau sudah mengambil pengajaran dari hari-hari pertama Operasi Barbarossa dan membiarkan jeneral-jeneralnya untuk berlawan dan rancang strategi terbaik menewaskan tentera Nazi Jerman.

PERTEMPURAN STALINGRAD

Tentera Keenam memasuki Stalingrad dan menyerang bandar tersebut habis-habisan. Kebanyakan bangunan hancur dibom oleh jentera-jentera Jerman yang terbaik yang dilihat melawan hasrat jeneral-jeneral seperti Paul Ludwig Ewald von Kleist yang mahu unit-unit ini digunakan di Caucasus. Dan kebimbangan von Kleist menjadi kenyataan apabila Stalingrad dipertahankan habis-habisan oleh Komander Vasily Chuikov, ketua Tentera Ke-62 Soviet. Chuikov menggunakan runtuhan bangunan untuk melindungi mereka untuk menyerang ketumbukan Paulus. Mereka turut menggunakan taktik berani mati dan penembak hendap untuk membunuh ramai askar Nazi. Di sebalik tentangan itu, Paulus berjaya menguasai 90% bandar tersebut dan berjaya sampai ke Volga.

Namun penentangan terus berlaku dengan Zhukov mengumpulkan tentera yang ramai secara rahsia di sebelah utara dan selatan bandar tersebut. Abwehr iaitu agensi perisikan Jerman gagal mengesan rancangan beliau dan ini membolehkannya menyerang rusuk Tentera Keenam tatkala mereka cuba menghapuskan saki-baki penentang di bandar tersebut. Zhukov sedar rusuk Tentera Keenam dijaga oleh tentera Itali, Hungary dan Romania dan mereka tidak mempunyai disiplin seperti tentera Nazi Jerman. Justeru, beliau memfokuskan serangan ke atas mereka dengan menjangkakan mereka akan berundur atau menyerah kalah. Dan ianya menjadi kenyataan pada 23 November apabila mereka menghapuskan tentera-tentera sekutu Hitler dan mengepung Tentera Keenam.

Jika anda perasan, taktik peperangan Hitler banyak dipengaruhi oleh keazaman yang tinggi dan kedegilan tidak mendengar nasihat tentang apa yang berlaku di medan perang. Pada beliau, semua boleh dicapai dengan keazaman yang tinggi termasuk dalam peperangan. Dan sikap sebegini mendorongnya mengarahkan Paulus dan Tentera Keenam terus berlawan habis-habisan di Stalingrad kerana percaya mereka boleh menang pada akhirnya. Paulus boleh saja berundur ke Crimea kerana di situ, beliau boleh mendapat sokongan Jeneral Erich von Manstein dan serangan Zhukov untuk mengepung Stalingrad mengambil masa seminggu. Namun selepas mendapat arahan supaya tidak berundur, Paulus dan 250,000 tentera terkepung pada 23 November. Kesukaran Paulus memainkan peranan tetapi arahan Hitler juga yang membawa kepada kematian ramai askar Paulus pada musim sejuk 1942-1943.

BOLEHKAH TENTERA KEENAM DISELAMATKAN?

Apabila berita pengepungan Paulus diketahui kepimpinan tertinggi Jerman, ia merupakan satu tamparan hebat kepada Hitler. Beliau mengarahkan serangan balas dilakukan untuk memecah kepungan Zhukov namun Menteri Udara, Hermann Goring mencadangkan Tentera Udara Jerman (Luftwaffe) membekalkan bekalan bahan mentah dan makanan diperlukan mereka di Stalingrad. Strategi Goring tidak membuahkan hasil kerana Tentera Keenam hanya mendapat sedikit saja daripada bahan yang diperlukan mereka. Dan ini menyebabkan moral dalam kalangan mereka semakin merosot dan ramai mula memikirkan prospek menyerah diri kepada tentera Soviet.

Von Manstein dan beberapa divisyen Jerman lain cuba menyelamatkan kedudukan Paulus dengan melancarkan Operasi Ribut Salji (Winter Storm) pada 19 Disember. Walaupun keadaan cuaca sejuk melampau, von Manstein berada 30 kilometer dari tentera Nazi Jerman yang masih terkepung. Paulus boleh saja menyertai mereka dengan memecahkan kepungan dan menyelamatkan askar-askarnya namun sedar beliau akan melanggar arahan Hitler untuk tidak berundur. Pada akhirnya, beliau mengambil keputusan untuk tidak berundur dan itu menandakan kemusnahan bagi Tentera Keenam. Seandainya Hitler memberi kebebasan kepada jeneral-jeneralnya untuk bertindak, Tentera Keenam boleh saja diselamatkan.

KEKALAHAN

Menyedari prospek kekalahan sudah pasti, Hitler menaikkan pangkat Paulus kepada Field Marshall dengan menjangkakan beliau membunuh diri untuk menjaga maruahnya. Namun, Paulus memutuskan untuk menyerah kalah bersama saki-baki tenteranya pada Februari 1943. Nazi Jerman kehilangan 500,000 askar sama ada mati, ditahan atau hilang dan sebahagian wilayah di selatan Rusia. Walaupun von Manstein berjaya menewaskan tentera Soviet di Kharkov pada awal tahun 1943, tentera Nazi Jerman kehilangan aura sukar ditewaskan dan Rusia percaya mereka boleh ditewaskan seperti mana yang dilakukan nenek moyang mereka ke atas tentera Napoleon.

Selepas Stalingrad, semakin ramai jeneral mempersoal dasar dan arahan Hitler. Dan ini membawa kepada penyertaan sebahagian mereka dalam beberapa konspirasi pembunuhan atau penahanan Hitler dari Erwin Rommel hinggalah Claus von Stauffenberg. Namun kebanyakan plot tersebut sama ada gagal atau dibatalkan pada saat akhir dan ini membawa kepada kekalahan Nazi Jerman pada akhir WWII.

SUMBER


Bagaimana Bangsa Maju Melayani Sejarah Mereka?

Apa yang membezakan kita dengan orang lain yang kita dongak dan terkagum-kagum itu? Dahulu zaman British ramai orang kita bergantung sangat dengan ‘orang putih’ dan begitu memuja-muja orang putih yang kononnya hebat dan bijak.

British membenarkan anak-anak raja belajar di sekolah khas dan dihantar ke luarnegara manakala marhaen bersekolah di sekolah-sekolah umum yang asalnya bertujuan mengajar pertukangan, bertani dan kraftangan yang menurut Winstedt “untuk mengekalkan orang Melayu dengan ekonomi sara diri” dan “pendidikan hanyalah sebagai syarat, dengan orang Melayu tidak melampaui taraf hidupnya yang rendah itu.”

Matlamatnya ialah menghasilkan golongan aristokrat yang kekal setia dengan dasar dan polisi pentadbiran British dan golongan rakyat yang ‘dummy’ dan boleh dikawal dengan dikongkong tahap pendidikan mereka.

Ada orang takut kita terlalu menyalahkan penjajah. Ini bukan masalah terlalu menyalahkan penjajah tapi penjajah memang bersikap penjajah dengan mengambil tanggungjawab mengawal pendidikan supaya anak jajahan tidak bangkit memberontak dan melawan penjajahan.

Ini sama dengan polisi kerajaan imperialis Jepun dahulu yang mengarahkan istana-istana dinasti Joseon Korea dimusnahkan secara sistematik bagi menghilangkan simbol keagungan institusi beraja Korea dan menghapuskan warisan kebanggaan Korea.

Apa manfaatnya bagi Jepun?

Memanglah bermanfaat bagi penjajah kerana dengan memusnahkan warisan begini, akan memadamkan semangat patriotik dan yakin diri rakyat Korea. Istana dan institusi beraja umumnya umpama arkib dan muzium hidup yang merekod keagungan warisan sesuatu bangsa yang bermonarki. Ia menjadi pusat budaya dan sastera malah menjadi pusat intelektual sesuatu bangsa kerana raja-raja selalu memiliki akses kepada dunia luar dan menjadi ‘trendsetter’ kepada masyarakatnya.

Sikap dan pemikiran akan dikawal dengan cara begini yang sesetengah orang tak faham bagaimana ia beroperasi.

Bagaimana mengebom tempat-tempat sejarah akan menghasilkan generasi bangsat dan merempat pada masa depan? Bagaimana mampu mengilang rakyat yang mandul berfikir dan lembik bertindak dengan menghapuskan estim diri mereka dengan cara menulis kembali sejarah mereka sesukahati?

Ilmu-ilmu begini adalah ilmu tahap tinggi yang mesti ada pada para pembuat dasar dan pentadbir. Sebab itu ketika era Pemulihan Meiji, sebahagian orang Jepun telah dihantar belajar ilmu pentadbiran Barat dan seni politik Barat. Sebab itu awal abad ke-20, orang Jepun sudah ada pesawat tempur, kereta kebal dan kapal perang malah punya revolusi perindustrian sendiri serta siap untuk menjajah negara lain sebaliknya pada masa yang sama kita masih bergantung harap kepada British dalam banyak aspek walau nenek moyang kita kayaraya mampu beli kapal perang lagi.

Sikap dan mentaliti penting dalam mencorak tindakan pada masa depan. Jika hidup umpama lalang, baik kena racun rumpai.

Dua foto di bawah menceritakan segala-galanya.


Kepentingan Pegawai Bisu Di Istana Uthmaniyah

Di negara Turki moden hari ini, terdapat ramai para pegawai yang kurang keupayaan bertutur atau bisu ditempatkan untuk berkhidmat di Parlimen dan di barisan Kabinet, dan ianya adalah kerana rasa keprihatinan terhadap privasi mengenai urusan negara, yang memiliki sejarahnya yang tersendiri bermula dari zaman pemerintahan Empayar Uthmaniyah.

Orang bisu ditempatkan untuk berkhidmat di istana Uthmaniyah dan peranan utama mereka adalah demi menjaga rahsia sebarang perbincangan yang berlaku di antara sultan dan para birokrat istana. Semasa perbincangan atau sebarang mesyuarat, mereka berkhidmat sebagai pembawa dokumen. Walaupun mereka boleh muncul di mana-mana saja dengan mudah, mereka tidak menimbulkan risiko dalam sebarang isu kebocoran rahsia negara kerana mereka pekak dan bisu. Kaedah ini diwarisi oleh Sublime Port, tempat di mana anggota kabinet Uthmaniyah bersidang dan dikekalkan sehingga sekarang.

Pegawai yang bisu kebanyakannya dipanggil sebagai “bizeban,” dari bahasa Parsi. Mereka bertugas di bahagian dalam istana yang dikenali sebagai Enderun yang menjadi pejabat sultan sejak zaman Sultan Mehmed II al Fateh. Pada akhir abad ke-17, terdapat sekitar 10 pegawai bisu yang bekerja di Enderun. Mereka ini tidak pernah dinaikkan pangkat ke peringkat yang lebih tinggi.

Selain pegawai bisu yang berkhidmat di Enderun, terdapat juga pegawai-pegawai bisu dari kalangan para pengawal pintu dan algojo di bahagian lain istana yang digelar “Birun,” yang bermaksud “luar” dalam bahasa Parsi. Ini menunjukkan bahawa kaedah ini diterapkan bukan hanya untuk mencegah kebocoran rahsia negara sahaja, tetapi juga untuk mencegah berlakunya sebarang komunikasi di antara para pegawai ini dengan pihak ketiga yang boleh berisiko menyebabkan berlakunya rasuah. Sebagai contoh, seorang algojo tidak akan mendengar sebarang rayuan dan janji manis dari para tahanan.

Pegawai bisu menggunakan isyarat dan gerakan tangan khusus untuk berkomunikasi dengan orang lain atau sesama mereka, yang disebut “bahasa bisu.”  Semua orang dalam istana mempelajari bahasa isyarat ini. Mereka berkomunikasi dengan bahasa isyarat ini, kerana suasana yang sunyi sepi adalah sangat penting di istana dan berbicara di hadapan orang-orang tua, terutamanya sultan dianggap sebagai perbuatan yang agak kurang sopan.

Mempraktikkan bahasa isyarat adalah sangat popular di istana. Bahkan pada waktu yang lain, orang-orang di istana saling bercerita sesama mereka di dalam bahasa isyarat. Kemungkinan besar, Sultan Osman II adalah sultan Uthmaniyah pertama yang mempelajari bahasa isyarat ini. Pada abad ke-17, jumlah pegawai bisu di istana mencapai jumlah sekitar 100 orang.

Hampir semua sultan lebih gemar menggunakan bahasa isyarat. Apabila sultan ingin mengatakan sesuatu dan tidak mahu perkara itu difahami oleh sesiapa sahaja semasa sedang bermesyuarat mengenai isu-isu negara, mereka boleh mengatakannya kepada pegawai bisu dalam bahasa isyarat.

Pekerjaan orang kurang upaya

Terdapat juga golongan pegawai berbadan kerdil di istana.  Orang-orang seperti ini secara umumnya hanya disibukkan dengan tugasan-tugasan yang tidak memerlukan tubuh badan yang sempurna. Sebagai contoh, mereka bertugas sebagai pegawai perpustakaan di Enderun. Mereka yang berkemahiran tinggi boleh dinaikkan pangkat dan berkhidmat di bahagian pengurusan kewangan di hospital. Ada beberapa yang bertugas sebagai penasihat sultan di istana berkat ayat-ayat manis dan pengetahuan mereka dalam bidang ilmu duniawi.

Difahamkan juga bahawa para sida-sida berperanan sebagai pegawai disiplin di Enderun dan Harem istana – tempat kediaman sultan, shahzade (yang berusia 5 tahun ke bawah), ibu, isteri dan anak-anak mereka. Mereka berpotensi untuk dinaikkan pangkat ke jawatan yang lebih tinggi seperti pengarah umum yayasan. Tidak kira apa jua sebabnya, tradisi melantik golongan kurang upaya selama berabad-abad ini amat menarik perhatian kerana tahap efektifnya.

Organisasi politik Uthmaniyah distruktur semula semasa era pemerintahan Sultan Mahmud II (1808-1839). Pegawai bisu di istana mula bertugas di peringkat kabinet dan dewan-dewan yang ditubuhkan pada era Tanzimat, yang bermula pada awal hingga pertengahan abad ke-19. Untuk berkomunikasi dengan pegawai bisu ini, wazir agung, menteri, penjawat awam dan ten-tera yang ditugaskan untuk bekerja bersama mereka diwajibkan mempelajari bahasa isyarat ini.

Bahkan pada hari-hari terakhir Empayar Uthmaniyah pada tahun 1922, terdapat empat orang pegawai veteran bisu yang bertugas di istana Uthmaniyah selama bertahun-tahun di Babıali. Hari ini, pegawai bisu masih berkhidmat semasa sesi rahsia persidangan Parlimen dan Kabinet.

Status Perundangan

Sebagaimana golongan kurang upaya yang lain, status golongan bisu, yang dikenali sebagai “akhras,” mendapat tempat dan dikawal selia menurut undang-undang Uthmaniyah. Diriwayatkan bahawa pada suatu hari Rasulullah S.A.W. telah didatangi oleh Ummu Maktum iaitu seorang yang ca-cat penglihatan. Pada ketika itu baginda sedang sibuk melayani pemuka-pemuka Quraisy dan mendakwah mereka kepada agama Islam. Melihat kehadiran Ummu Maktum, Baginda pun memalingkan muka Baginda dari beliau kerana ingin menumpukan perhatian kepada pemuka-pemuka Quraisy tadi. Dengan kejadian itu, Allah pun mewahyukan ayat 1- 11, Surah Abasa yang bermaksud,

“Ia memasamkan muka dan berpaling kerana ia didatangi orang buta. Dan apa jalannya engkau dapat mengetahui (tujuannya wahai Muhammad)? Barangkali ia mahu membersihkan hatinya (dengan pelajaran agama yang didapati daripadamu)! – ataupun ia mahu mendapat peringatan, supaya peringatan itu memberi manfaat kepadanya. Adapun orang yang merasakan keadaannya telah cukup, tidak berhajat lagi ( kepada ajaran Al-Quran), maka engkau bersungguh-sungguh melayaninya. Padahal engkau tidak bersalah kalau ia tidak mahu membersihkan dirinya (dari keingkarannya). Adapun orang yang segera datang kepadamu, dengan perasaan takutnya (melanggar perintah-perintah Allah) – maka engkau berlengah-lengah melayaninya. Janganlah melakukan lagi yang sedemikian itu! Sebenarnya ayat-ayat Al-Quran adalah pengajaran dan peringatan (yang mencukupi). ”

Diriwayatkan bahawa setelah turunnya ayat-ayat itu, Rasulullah S.A.W. pun mengalihkan perhatiannya kepada Ummu Maktum.

Peristiwa di atas menunjukkan bahawa walaupun seseorang itu ada keca-catan tertentu, maka kita harus melayaninya seperti orang lain. Begitu juga dalam konteks yang dilaksanakan pada era Uthmaniyah, dan lebih-lebih lagi apabila kita memberitahu tentang apa yang terjadi kepada golongan bisu diibaratkan sama dengan pahala bersedekah.  Dalam buku fiqh terdapat peraturan terperinci mengenai orang bisu. Dalam kod perundangan sivil Uthmaniyyah, Mecelle, juga ada peraturan mengenai isu ini.

Pegawai bisu bertanggungjawab dalam urusan titah Sultan dan dekri sejauh mana yang mereka fahami dan mampu lakukan. Semasa tindakan undang-undang, bahasa isyarat mereka dipertimbangkan. Mereka boleh melaksanakan pelbagai jenis kontrak dalam bahasa isyarat, mereka boleh berkahwin dan bercerai serta membeli dan menjual barang.  Malahan, segala keterangan mereka diterima secara sah namun hanya dalam keadaan tertentu. Walau bagaimanapun, mereka tidak boleh menjadi hakim atau pemerintah.

Terdapat pepatah Turki yang berbunyi, “Jika seseorang kehilangan suatu organ, Tuhan akan memperkuatkan organnya yang lain,”. Pegawai bisu di istana adalah orang yang sangat pintar dengan daya ingatan yang cukup kuat.  Mereka memiliki kemampuan untuk mengingati kembali sebarang insiden yang paling kecil. Mereka menceritakan peristiwa bersejarah dan tokoh terkenal dengan menggunakan bahasa isyarat mereka yang unik dan dengan gaya penceritaan yang mampu menandingi orang lain yang sempurna tubuh badan, semuanya berkat kesungguhan ekspresi mereka.

Mereka mungkin tidak setanding dengan mana-mana karyawan seperti pelukis dari segi menyampaikan peristiwa melalui karikatur yang sempurna dan menggambarkan tokoh terkenal. Sebagai contoh, difahamkan bahawa apabila mereka meletakkan tangan kanan di kepala mereka sambil jari mereka berada dalam posisi seperti hendak memetik sesuatu, itu bermaksud Sultan. Apabila mereka mengangkat tangan kanan dengan jari telunjuk ke atas, itu bermaksud Wazir Agung.

Sayangnya, kita tidak mempunyai maklumat terperinci mengenai bahasa isyarat ini yang turun temurun. Walau bagaimanapun, Sekolah untuk orang bisu yang diasaskan oleh Sultan Abdülhamid II pada 120 tahun yang lalu mungkin telah memainkan peranannya dalam mengekalkan tradisi bahasa isyarat ini. Oleh itu, bolehlah dikatakan bahawa bahasa isyarat Turki yang digunakan hari ini sebenarnya adalah kesinambungan dari bahasa isyarat Seraglio.


Khalifah Hārūn Ar-Rashīd Dan Orang Soleh

Telah sampai khabar kepada Khalifah Hārūn Ar-Rashīd, bahawa terdapat seorang soléh yang terkenal di mata umum, mengingatkan kepada para hadirin supaya membuat perkara yang baik dan menjauhi yang mungkar. Malahan dia juga tidak gentar untuk menegur hatta kepada khalifah sendiri. Perkara seperti ini menyebabkan khalifah merasa tidak senang hati dan memerintahkan orang soléh tersebut ditangkap dan dikurung di sebuah rumah tahanan yang pintu dan tingkapnya ditutup dan tidak dibenarkan sesiapa pun datang melawat.

Namun, selang beberapa hari dikurung, beberapa orang pengawal istana menyampaikan berita telah melihat tahanan tersebut bersiar-siar mengambil angin petang di halaman istana yang berhampiran dengan rumah tahanan tersebut. Pada mulanya mereka menyangka orang lain tetapi setelah diamat-amati ternyata orang soléh tersebut.

Perkara tersebut disampaikan kepada khalifah yang terkejut apabila menerima berita itu kerana disangkanya ada orang yang melepaskannya untuk bersiar-siar di situ. Setelah diselidiki memang tiada sesiapa yang membukanya, dan bertambah hairan bagaiamana ia boleh keluar begitu sahaja padahal rumah tahanan itu dijaga rapi dan tidak ada siapa pun dibenarkan untuk membuka pintu dan tingkapnya.

Khalifah pun memanggilnya untuk disoal siasat dan bertanya, “Beta mendapat laporan bahawa engkau setiap petang keluar masuk dari rumah tahanan itu! Betul atau tidak?

“Benar tuanku!” jawabnya.

“Siapa yang membebaskan engkau dari rumah itu?” tanya khalifah.

“Yang membebaskan hamba ialah yang mengizinkan hamba masuk ke dalam taman itu!” jawab orang soléh itu.

“Siapa pula yang mengizinkan engkau masuk ke dalam taman itu? khalifah bertanya lagi.

“Yang mengizinkan hamba masuk ke taman itu ialah yang membebaskan hamba dari rumah itu!” jawabnya lagi.

Mendengar jawapan itu, khalifah ketawa termasuklah para hadirin yang mengikuti perbicaraan itu. Mereka merasa lucu malah keliru dengan apa yang mereka dengar.

“Ini perkara yang ajaib!” kata khalifah.

“Sesungguhnya sangat ajaib!” jawabnya, “Cuba tuanku beritahu hamba, mana satukah dari urusan-Nya yang tidak ajaib?”

Mendengarkan kata-kata orang soléh itu, khalifah kelu terdiam lalu menangis kerana insaf dengan penganiayanya. Meskipun dia telah mengurungnya dengan kawalan yang ketat tetapi Dia telah membebaskannya pada bila-bila masa yang Dia kehendaki!

Orang soléh itu pun dibebaskan dengan diberikan hadiah seekor kuda yang boleh dipilihnya sendiri.


Sejarah Penyebaran Islam Di Bumi Afrika

Berikutan pen4klukan Afrika Utara oleh Arab-Muslim pada kurun ke-7 Masihi, agama Islam tersebar secara aman hampir sepenuhnya ke seluruh Afrika Barat melalui para pedagang, ilmuwan dan para pendakwah, di mana para pemerintah Afrika sama ada mengambil pendirian bersifat toleransi agama ataupun memeluk agama tersebut.  Dengan demikian, agama Islam tersebar ke seluruh Gurun Sahara dan kawasan-kawasan sekitarnya.

Selain itu, agama Islam juga sampai ke Afrika Timur apabila para pedagang Arab merentasi Laut Merah dan dalam gelombang penyebaran kedua, menetap di kawasan sepanjang Pantai Swahili. Kempen-kempen ketenteraan sememangnya pernah berlaku sejak kurun ke-14 Masihi, misalnya memerangi kerajaan-kerajaan Kristian di Nubia.

Manakala pada kurun ke-18 pula, Fulani-Muslim melancarkan jhad di daerah Tasik Chad. Dalam beberapa keadaan, berlaku penentangan keras terhadap penyebaran agama Islam oleh para pendokong kepercayaan tradisional Afrika seperti animisme, pemujaan semangat dan roh nenek-moyang.

Apapun, setidak-tidaknya enam kurun lamanya agama Islam tersebar secara aman dan secara bertahap di kawasan-kawasan yang mempunyai rangkaian perdagangan dengan dunia Muslim yang lebih meluas, seperti Mediterranean selatan, Teluk Parsi dan Laut Arab. Agama Islam tidak diamalkan secara seragam dan bukan dalam bentuknya yang asli, lantaran di Afrika, ia sering wujud bersama amalan-amalan dan ritual-ritual keagamaan tradisional. Dengan tersebarnya agama Islam, idea-idea tertentu juga turut tiba di Afrika, terutama yang berkaitan dengan pentadbiran, perundangan, seni bina da banyak lagi aspek kehidupan harian yang lain.

SEBUAH CATATAN TENTANG AGAMA ISLAM

Diperkirakan bahawa sesuai untuk memulakan perkongsian ini dengan nota bahawa penyebaran agama Islam di Afrika melangkaui nuansa pemindahan dan pengamalan idea-idea agama semata. Sebagaimana yang diterangkan secara ringkas oleh UNESCO General History of Africa, tidak seperti kebanyakan agama lain:

“Islam bukan hanya sebuah agama: ia juga merupakan sebuah gaya hidup yang komprehensif, yang merangkumi kesemua lapangan dalam kewujudan manusia: Islam memberikan bimbingan tentang semua aspek kehidupan – individu dan sosial, materi dan moral, ekonomi dan politik, perundangan dan budaya, kenegaraan dan antarabangsa. (Vol III, 20)”

Justeru, menurut pernyataan di atas, amat munasabah sekiranya ramai pemerintah dan golongan elit Afrika mengambil sikap bersedia untuk mengamalkan agama asing ini lantaran ia turut membawa bersama kelebihan-kelebihan dalam pentadbiran dan kekayaan yang pasti.

PENYEBARAN SECARA GEOGRAFI

Agama Islam tersebar dari Timur Tengah lalu bertapak di seluruh Afrika Utara pada separuh kedua kurun ke-7 Masihi apabila Kekhalifahan Umayyah (661-750 Masihi) dari Damsyik menguasai kawasan tersebut melalui jalan ketenteraan. Daripada sana, agama ini tersebar melalui pengislaman kaum Berber (sama ada secara paksa atau hati mereka tertawan untuk memeluk agama tersebut) pada kurun ke-8 Masihi di sepanjang laluan-laluan perdagangan yang terbentang di Afrika Barat, lalu bergerak dari pantai timur memasuki kawasan pedalaman Afrika tengah dan akhirnya tiba di daerah Tasik Chad.

Sementara itu, agama ini turut tersebar ke bawah menerusi Mesir dan menghala ke barat menerusi daerah Sudah di bawah Gurun Sahara. Penyebaran gelombang ketiga kemudiannya membawa agama ini secara langsung dari Tanah Arab dan Teluk Parsi ke pantai timur Afrika, Tanduk Afrika dan Pantai Swahili.

Sebaik sahaja agama ini tiba di daerah savannah yang terdapat di seluruh Afrika bawah Gurun Sahara, ajarannya mula diamalkan oleh golongan bangsawan dan pemerintah Afrika. Walau bagaimanapun, kepercayaan dan ritual tradisional lazimnya masih terus diamalkan atau bahkan bercampur-aduk dengan agama Islam.

Sebaik para pedagang Muslim berjaya menembusi kawasan yang lebih terceruk ke pedalaman Afrika, agama Islam pun tersebar dari satu empayar ke satu empayar, mula menapakkan pengaruhnya di Gao pada tahun 985 Masihi dan kemudian tersebar ke dalam Empayar Ghana (kurun ke-6 hingga kurun ke-13 Masihi) sejak penghujung kurun ke-10.

Daripada sana, agama Islam tersebar ke timur memasuki Empayar Mali (1240-1645 Masihi) dan Empayar Songhai (c. 1460 – c. 1591 Masihi). Dengan bermulanya pengamalan agama Islam oleh kelas pemerintah Kerajaan Kanem (c. 900 – c. 1390 Masihi) pada tempoh antara kurun ke-11 dan 13 Masihi dan Hausaland pada penghujung kurun ke-14 Masihi, penyebaran agama ini di rantau bawah Gurun Sahara Afrika pun selesai.

Di Afrika Timur, Islam berhadapan dengan saingan hebat dari agama Kristian yang sudah bertapak kukuh di Nubia dan kerajaan-kerajaan lain seperti Kerajaan Faras (yakni Nobatia), Dongola, Alodia, dan Kerajaan Aksum (kurun pertama – kurun ke-8 Masihi) yang terletak di Ethiopia moden.

Hanya pada kurun ke-14 Masihi dan menerusi campur tangan dari Kesultanan Mamluk Mesir (1250-1517 Masihi), barulah kerajaan-kerajaan Kristian tersebut berubah menjadi kerajaan Islam, kecuali Kerajaan Habsyah (kurun ke-13 hingga kurun ke-20 Masihi). Selain itu, terdapat dua buah kerajaan Muslim yang penting di Tanduk Afrika, iaitu Kesultanan Adal (1415-1577 Masihi) dan Kesultanan Ajuran (kurun ke-13 hingga kurun ke-17 Masihi).

Jauh di selatan, agama Islam meraih kejayaan yang lebih pantas terutama di Pantai Swahili. Bermula dari pertengahan kurun ke-8 Masihi, para pedagang dari Tanah Arab dan Mesir mula menetap secara kekal di bandar-bandar dan pusat-pusat perdagangan yang terletak di sepanjang pantai Swahili. Masyarakat tempatan, iaitu suku Bantu mula bercampur-gaul dengan bangsa Arab. Begitu juga dengan bahasa mereka. Perkahwinan kacuk menjadi suatu kelaziman, dan seterusnya membawa kepada percampuran antara amalan-amalan kebudayaan dan ajaran Islam di mana hal ini membawa kepada evolusi kebudayaan Swahili yang unik.

Agama Islam bertapak dengan lebih kukuh pada kurun ke-12 Masihi apabila para pedagang Shiraz tiba dari Teluk Parsi. Memetik kata-kata sejarahwan P. Cutrin: “Agama Islam secara muktamadnya menjadi salah satu elemen utama dalam identiti Swahili. Pada kurun-kurun terkemudian, menjadi seorang Swahili juga membawa maksud menjadi seorang Muslim” (125). Agama Islam meraih kepesatan di pantai tersebut, namun impak yang sama tidak berlaku terhadap masyarakat yang hidup di kawasan pedalaman Afrika Timur kecuali pada kurun ke-19 Masihi.

Wujud cabaran-cabaran lain selain orang-orang Kristian Nubia. Dalam mendepani penyebaran agama Islam, terdapat ramai individu yang bersikeras mahu berpegang pada kepercayaan tradisi. Antara kumpulan menonjol yang menentang gelombang penyebaran Islam ialah masyarakat Mossi, yang berpengaruh di wilayah selatan Sungai Niger. Mereka bahkan menyerang kota-kota seperti Timbuktu pada separuh pertama kurun ke-15 Masihi.

Kemudian, orang-orang Kristian-Portugis tiba di pantai barat dan timur Afrika sekaligus mencabar penyebaran agama Islam di sana. Pendatang dari Eropah ini menjalankan perdagangan secara giat di pantai barat Afrika, hinggakan beberapa buah kerajaan seperti Kerajaan Kongo (kurun ke-14 hingga kurun ke-19 Masihi) menjadi sebuah kerajaan Kristian. Bermula dari kurun ke-16 Masihi, dominasi agama Islam di pantai Swahili dicabar.

SEBAB-SEBAB PENERIMAAN

Selain daripada kepatuhan rohani yang hakiki, para pemimpin Afrika menyedari bahawa mengamalkan ajaran Islam atau setidaknya bertoleransi terhadapnya akan memberikan manfaat yang besar kepada sektor perdagangan. Sfera Islam dan perdagangan saling berkait rapat, sebagaimana yang diterangkan di dalam UNESCO General History of Africa:

“Kaitan antara Islam dan perdagangan di wilayah sub-sahara Afrika merupakan suatu fakta yang diketahui meluas. Masyarakat yang paling aktif dalam komersial, seperti Dyula, Hausa dan Dyakhanke, merupakan antara yang pertama memeluk agama tersebut apabila negara masing-masing berinteraksi dengan Muslim. Penjelasan terhadap fenomena ini boleh ditemukan dalam faktor sosial dan ekonomi.

Islam adalah sebuah agama yang lahir dalam kalangan masyarakat komersial di Mekah dan ia didakwahkan oleh seorang Nabi yang baginda sendiri bergiat lama dalam bidang perdagangan, sekaligus hal ini menyumbang kepada satu tatanan etika dan amalan yang sangat berkait rapat dengan aktiviti-aktiviti perniagaan.

Kod moral ini membantu dalam melindungi dan mengawal hubungan komersial serta menawarkan sebuah ideologi penyatuan dalam kalangan anggota pelbagai kumpulan etnik, justeru memberikan jaminan keselamatan dan pengaliran masuk tunai, yang merupakan dua buah keperluan utama dalam perdagangan jarak-jauh. (Vol. III, 39)

Namun, di Empayar Ghana misalnya, tiada bukti yang dapat menunjukkan bahawa raja-raja mereka memeluk Islam. Sebaliknya, mereka hanya mengambil sikap bertoleransi terhadap para pedagang Muslim dan rakyat Ghana yang berhasrat mahu memeluk agama tersebut. Ibu kota Ghana di Koumbi Saleh secara signifikannya terbahagi kepada dua buah daerah yang berbeza sejak pertengahan kurun ke-11 Masihi.

Satu bandar dijadikan sebagai bandar Muslim dan ia memiliki 12 buah masjid, manakala sebuah lagi bandar yang berjarak hanya 10 kilometer dan dihubungkan oleh sejumlah bangunan merupakan kediaman diraja dan menempatkan banyak rumah suci bagi penganut kepercayaan tradisi dan sebuah masjid bagi para pedagang yang singgah ke bandar tersebut. Pembahagian sebegini mencerminkan hakikat bahawa kepercayaan animisme masih terus dianuti di samping ajaran Islam, di mana kepercayaan tradisional tersebut diamalkan oleh komuniti luar bandar.

Beberapa buah masjid dibangunkan, seperti Masjid Jamek Timbuktu (yakni Djinguereber atau Jingereber). Begitu juga dengan sekolah-sekolah dan universiti-universiti al-Qur’an yang meraih reputasi peringkat global dengan begitu pantas. Salah seorang ilmuwan Timbuktu yang penting ialah Sharif Sidi Yahya al-Tadilsi (meninggal sekitar 1464 Masihi), iaitu ulama yang menaungi kota. Sebuah kelas sosial ulama’ dibentuk, di mana ramai anggotanya berasal-usul dari Sudan. Kebanyakan mereka terlibat dalam usaha dakwah, menyebarkan ajaran Islam ke wilayah selatan Afrika Barat.Akan tetapi di Empayar Mali, raja-raja mereka sememangnya memeluk agama Islam. Raja pertama yang jelas berbuat demikian ialah Mansa Uli (yakni Mansa Wali atau Yerelenku), yang menunaikan haji ke Mekah pada 1260an atau 1270an. Ramai pemerintah selanjutnya menyusuli beliau, dan tokoh termasyhur dalam kalangan mereka ialah Mansa Musa I (memerintah 1312-1337 Masihi) yang mengunjungi Kaherah dan Mekah serta membawa pulang para ilmuwan, jurutera dan sejumlah buku ke Mali.

Apabila semakin ramai yang menganut agama Islam, ianya menggamit kedatangan semakin ramai ulama Muslim dari luar dan agama Islam tersebar dengan lebih meluas di Afrika Barat. Ramai mualaf tempatan menuntut ilmu di tempat-tempat seperti Fez, Maghribi dan seterusnya menjadi ulama’, pendakwah dan bahkan wali besar.

Justeru, agama Islam tidak lagi dilihat sebagai agama asing sebaliknya agama tempatan di Afrika. Seterusnya, ulama’ Muslim mula lazim melibatkan diri dalam kehidupan seharian masyarakat (sekaligus meningkatkan lagi kadar penerimaan ajaran Islam) dengan memimpin bacaan doa, melaksanakan tugas-tugas pentadbiran, menawarkan khidmat perubatan dan nasihat keagamaan – seperti penafsiran mimpi dan pendinding diri.

Selain daripada pemerolehan kekayaan bagi meningkatkan prestij dalam pandangan masyarakat, satu lagi motivasi yang mendorong para pemerintah untuk mengamalkan ajaran Islam adalah dnasti pemerintah dapat memperkukuh kekuasaannya melalui agama tersebut. Hal ini merupakan faktor penerimaan Islam yang paling penting bagi Kerajaan Kanem pada lewat kurun ke-11 Masihi. Dengan mengamalkan ajaran Islam, mereka berpeluang untuk bertukar-tukar perutusan diplomatik dengan negara-negara di Afrika Utara, sekaligus membuka juga peluang untuk menghantar para ilmuwan bagi melanjutkan pelajaran.

Kedua-dua faktor ini secara khusus membolehkan negara-negara di sub-Sahara Afrika itu berinteraksi dengan dunia Mediterranean secara lebih meluas, sekaligus meningkatkan lagi prestij pemerintah. Satu lagi faktor penerimaan ajaran Islam di rantau ini ialah peningkatan kadar celik huruf dalam kalangan masyarakat. Faktor ini sangat penting bagi empayar yang kekayaannya dibina berteraskan aktiviti perdagangan.

Walau bagaimanapun, golongan pemerintah tidak semestinya mencenderungkan diri kepada ajaran Islam. Misalnya, Raja Sunni Ali dari Empayar Songhai (memerintah 1464-1492 Masihi) merupakan seorang penentang Muslim yang lantang. Namun, keadaan yang berbeza pula ditunjukkan oleh Mohammad I (memerintah 1494-1528 Masihi) yang sememangnya menganut dan mengamalkan ajaran Islam.

Beliau bahkan melaksanakan perundangan Islam ke atas rakyatnya dan melantik qadi-qadi (hakim atau majistret Islam) sebagai ketua keadilan di Timbuktu, Djenne dan bandar-bandar lain. Apapun, sama seperti di Ghana dan Mali, rakyat luar bandar di Songhai kekal mengamalkan kepercayaan tradisi.

DIAMALKAN BERSAMA KEPERCAYAAN TRADISI AFRIKA

Sebagaimana yang disebutkan di atas, kepercayaan-kepercayaan tradisional terus diamalkan, terutama dalam kalangan komuniti luar bandar. Hal ini direkodkan oleh para pengembara seperti Ibn Battuta yang mengunjungi Mali sekitar tahun 1352 Masihi. Selain itu, setidak-tidaknya pada peringkat awal, pengajian-pengajian Islam diadakan dalam bahasa Arab dan bukan dalam bahasa tempatan.

Hal ini sekaligus menjejaskan penerimaannya dalam kalangan masyarakat di luar kelas ulama’ berpendidikan. Bahkan, Islam yang bertapak di sana juga merupakan suatu variasi tertentu yang diamalkan di dunia Arab. Hal ini berkemungkinan disebabkan oleh para pemerintah Afrika tidak dapat mengenepikan sepenuhnya amalan dan kepercayaan tradisional yang masih dianuti oleh kebanyakan rakyat mereka, lebih-lebih lagi mereka ini lazim mengangkat para pemerintah ke kedudukan dewata atau separa-dewa.

Malahan, di Pantai Swahili, tempat di mana ajaran Islam diamalkan secara lebih meluas berbanding tempat lain sendiri, terdapat ramai penganut Islam yang masih terus mengamalkan pemujaan semangat, terutama semangat-semangat yang kononnya menjadi punca penyakit dan nasib-nasib malang yang lain. Roh nenek-moyang terus dipuja, dan di beberapa buah kota, kaum wanita menikmati kebebasan yang jauh melebihi kaum wanita Islam. Tanah perkuburan pula dipenuhi dengan makam-makam yang turut menguburkan bersama barangan berharga di samping si m4ti.

IMPAK DALAM KEBUDAYAAN

Islam memberi kesan secara mendalam terhadap seluruh aspek kehidupan seharian masyarakat. Namun, ianya bersifat pelbagai bergantung masa dan tempat. Kedatangan Islam menyaksikan kejatuhan kedudukan beberapa kumpulan tertentu dalam komuniti Afrika purba.

Salah satu pihak yang paling menerima kesan sebegini ialah tukang-tukang logam yang sebelum ini menikmati penghormatan-bersifat-mistik dari orang awam lantaran kemahiran mereka dalam menempa logam. Hal ini juga berlaku terhadap mereka yang menemukan dan melombong logam-logam berharga seperti emas dan besi.

Secara kontranya, kadangkala perkaitan dengan agama Islam juga kadangkala memberi kesan peningkatan prestij. Hal ini boleh dilihat secara jelas dalam perekodan-semula sejarah dan mitos penubuhan masyarakat yang turut merangkumkan ketibaan pengasas dari Timur.

Malahan, dalam beberapa keadaan, tradisi-tradisi lisan mengekalkan integrity kebudayaan mereka dan justeru, kita dihadirkan dengan sebuah sejarah selari seperti yang dapat dilihat pada biografi Sundiata Keita (memerintah 1230-1255 Masihi), pengasas Empayar Mali, di mana beliau dituliskan di dalam sejarah sebagai memeluk agama Islam namun dalam tradisi lisan, disifatkan sebagai seorang dukun terkemuka dalam kepercayaan asli.

Peranan kaum lelaki dan kaum wanita kadangkala berubah, di mana sebahagian komuniti Afrika sebelum ini memberikan kedudukan dan kebebasan yang lebih bersifat sama rata dengan kaum lelaki. Sebahagian masyarakat Afrika lebih cenderung mengutamakan jalur sebelah ibu, dan hal ini kemudiannya berubah kepada sistem yang lebih memihak kaum bapa.

Antara perubahan lain juga melibatkan perubahan nama kepada nama-nama yang lebih bersifat Islami. Seringkali nama yang diambil ini disesuaikan terlebih dahulu dengan bahasa Afrika, misalnya, Muhammad menjadi Mamadu dan Ali diubah menjadi Aliyu. Pengubahan cara pemakaian juga berlaku, di mana kaum wanita secara khusus, dianjurkan supaya berpakaian secara lebih bersederhana dan gadis-gadis pula digalakkan agar menutup aurat.

Seni bina Islam turut tersebar bersama penyebaran agama Islam, di mana masjid-masjid dibangunkan di tempat-tempat yang diduduki oleh penganut Islam. Namun, sama seperti agama Islam itu sendiri, terdapat beberapa buah perbezaan mengikut tempat. Misalnya, masjid-masjid di Pantai Swahili tidak mempunyai menara atau perkarangan seperti masjid-masjid lain di dunia Islam.

Berlaku juga beberapa pembaharuan teknikal penting seiring kehadiran Islam, seperti penulisan, perangkaan, matematik, pengukuran dan pertakaran berat. Bukan hanya ilmuwan dan pendakwah Muslim sahaja yang mengunjungi dan menetap dalam kalangan komuniti Afrika, akan tetapi para pengembara dan penghikayat Muslim seperti Ibn Battuta dan Ibn Khaldun (1332-1406 Masihi) juga melakukan pemerhatian dan catatan yang cukup berharga tentang kehidupan masyarakat Afrika di zaman pertengahan.

Bersama dengan penemuan-penemuan arkeologi, para penulis ini banyak membantu dalam membina semula kefahaman terhadap Afrika purba sesudah tamatnya tempoh kolonial Eropah, tempoh di mana pelbagai macam cubaan dilakukan bagi melenyapkan sejarah benua itu semata-mata mahu menegakkan doktrin rasis yang kononnya, Afrika telah lama menanti saat untuk ditamadunkan.

TERJEMAHAN:

Mark Cartwright. (10 May 2019). The Spread of Islam in Ancient Africa. Ancient History Encyclopedia.
https://ancient.eu/article/1382/the-spread-of-islam-in-ancient-africa/


Misteri Najis Terapung Dalam Kapal Angkasa Yang Menghantui NASA

Zaman 1960-an memang panas dengan perlumbaan Bulan. Amerika Syarikat dan Kesatuan Soviet bagaikan head-to-head. Dan sebenarnya, inilah satu-satunya perlumbaan Amerika Syarikat tidak boleh tewas. Mereka sudahpun tewas dalam dua perlumbaan.

Kerajaan Soviet berjaya menghantar satelit pertama ke ruangan angkasa pada 4 Oktober 1957. Empat tahun kemudian, Soviet sekali lagi menconteng arang pada muka Amerika Syarikat. NASA tidak sempat melancarkan Alan Shepard sebelum Yuri Gagarin.

Jadi Presiden John F. Kennedy masuk White House dan kemudian mencabar rakyat sendiri: “Saya berpendapat negara ini patut berusaha dengan matlamat untuk mendaratkan seorang angkasawan di Bulan dan kembali ke Bumi.” Semua harus faham satu benda.

Cabaran Kennedy sebenarnya mirip manifesto bulan dan bintang (no pun intended) mana-mana parti pembangkang yang kemaruk kuasa sampai sanggup memperdayakan rakyat. Semata-mata untuk menang, Amerika Syarikat berbelanja AS$25 bilion (AS$125 bilion nilai sekarang).

Dan mereka berjaya pada 20 Julai 1969.

Bagi yang tertanya-tanya, Amerika Syarikat turut mendaratkan lima kapal susulan – Apollo 12, 14, 15, 16 dan 17. Sepatutnya ada Apollo 13 – tetapi itu cerita lain hari.

Kembali ke topik. Program Apollo tidak bermula dengan Apollo 11. Sebelum pendaratan Neil Armstrong dan Buzz Aldrin, pihak NASA mencuba nasib dengan Apollo 1 yang gagal dengan teruk sampai kehilangan nyαwα tiga angkasawan siap.

Jadi mereka pun menjalankan siasatan rapi – dan program Apollo disambung dengan empat misi berbeza – Apollo 7, 8, 9 dan 10. Sekadar rumusan, empat misi ini mudah faham begini: naik satu demi satu anak tangga. Apollo 7 terbang ke orbit Bumi.

Apollo 8 ke orbit Bulan. Apollo 9 pula menguji kapal pendarat (LM). Dan Apollo 10 menurunkan LM ke “langit Bulan”

LM tidak mendarat di Bulan. Ia berhenti pada paras 15.6 kilometer dan terbang balik ke Apollo 10. Kemudian mereka mengelilingi Bulan sebanyak 31 kali dan pulang. Semua bersoraklah – semua step selesai.

Ketika ini, mereka tahu: Soviet takkan mampu menandingi mereka (melainkan jika Apollo 11 gagal). Tetapi semua ini adalah rutin, untuk diteliti kemudian andainya ada sebarang kesilapan atau keanehan.

Angkasawan Eugene Cernan, John Young dan Thomas Stafford memang mahir. Mereka tidak buat silap langsung. Tetapi pada hari keenam dalam misi lapan hari mereka, ada satu benda yang aneh. Sedang elok mereka fokus, tiba-tiba ada seketul nαjis muncul entah dari mana (Stromberg, 2015). Tiada masalah kalau ketulan itu terapung di luar kapal. Masalahnya, ia terapung dalam kapal.

Ternampak saja, Stafford tanya, “woi! Sapa punya ni?”.

Young pada masa itu belum perasan. “Sapa buat apa?” Dan Cernan membalas, “aku rasa bukan aku punya ni.” Macamlah Stafford akan mengaku. Beliau berkata, “Aku punya melekit-lekit tak berketul! Kau ambil buang jap!”

Sampai hari ini, NASA tidak tahu siapa yang buat. Tetapi peristiwa ini membuka jendela baru dalam rekaan (design) baju angkasawan. Misi Apollo menggunakan sistem kumbahan yang sangat mudah (Boyle, 2013): “buang” air besar dalam beg, tuang penghαpμs kuman, dan ikat kemas. Angkasawan perlu uli sikit untuk adunkan nαjis dan bahan penghαpμs kuman. Itu saja.

Baca memanglah nampak senang. Cuba buat tengok. Kalau buat dalam tandas, nαjis habis kuat jatuh bawah. Tetapi ini kapal angkasa – mana nak jatuh bawahnya. Tambah kalau tak perasan. Kalau di Bumi, keluar tandas ada makhluk halus ikut. Di angkasa, keluar tandas makhluk sendiri pula yang ikut.

Alih-alih tiada siapa mengaku… sampai hari ini.

Yang pasti, salah seorang dalam gambar di atas.

RUJUKAN:

Boyle, A. (2013, April 9). (ditapiskan) in space revisited: Apollo 10’s floating (ditapiskan) pop up 44 years later. NBC News.

Stromberg, J. (2015, Mei 26). The floating (ditapiskan) mystery that still haunts NASA. Vox.